qundao/data-zh-poetry huggingface dataset:
挽张之洞联
作者：朱春林
朝代：清
体裁：联

八表经营，合西乡槚本之勋，永垂不朽；九重顾托，问召奭霍光而后，孰济于艰。
挽张百熙联
作者：朱是
朝代：清
体裁：联

家事视学务，子弟视诸生，继往开来，知我公对食忘餐，中宵起立；遗爱在士林，教泽在天下，高风谅节，有几人望隆海内，名重瀛寰。
七夕
作者：朱晓琴
朝代：清
体裁：五言绝句

双星天上渡，良夜会牵牛。对月穿针巧，银河一带秋。
七夕
作者：朱晓琴
朝代：清
体裁：七言绝句

鹊桥横出淡云开，一岁双星一度回。莫为离愁说不了，竟教忘送巧丝来。
中秋无月
作者：朱晓琴
朝代：清
体裁：七言绝句

一天好景被云濛，夜色沉沉露滴桐。寄语风姨吹剪去，霓裳今夕奏蟾宫。
五月八日游中桥唐园
作者：朱晓琴
朝代：清
体裁：七言律诗

果熟榴红曙色晴，阴阴夏木午风清。柳无白絮三春过，藤有黄瓜五月生。座对青山浑入画，门依绿水得幽情。喜看嫩笋多成竹，一树浓槐蜩几声。
冬
作者：朱晓琴
朝代：清
体裁：七言绝句

冻云吹散野烟平，绕树寒鸦唤早晴。卷幔忽闻童子报，陇头梅与雪交争。
初夏
作者：朱晓琴
朝代：清
体裁：七言律诗

才过黄梅雨渐无，麦秋秧鼓助农娱。池塘绿暗蛙成部，柳岸阴浓燕引雏。新竹初成帘外秀，古书偶检案中铺。昼长饭罢闲消遣，买得蒲葵信笔涂。
初春·其一
作者：朱晓琴
朝代：清
体裁：七言绝句

一阵东风万卉惊，梅花吐蕊觉香清。而今暖气融残雪，将有呢喃燕子声。
初春·其二
作者：朱晓琴
朝代：清
体裁：七言绝句

绕屋梅香雪渐除，东风吹破柳条舒。余寒乍散晴光暖，检出春衣熨绣裾。
前题仍原韵四首·其一
作者：朱晓琴
朝代：清
体裁：七言律诗

夜雨秋风欲断魂，半垂堤岸半垂门。征衣少点游丝杳，短发残疏曲岸痕。少妇稀来游旧陌，王孙归去误前村。聊为寄语休攀折，留待春光不尽论。
前题仍原韵四首·其三
作者：朱晓琴
朝代：清
体裁：七言律诗

一望条条失翠衣，武昌门外是耶非。高楼不忆封侯远，邮驿还愁过马稀。十里湖边莺绝唤，六桥池畔燕无飞。谁家羌笛声声怨，吹到残更客梦违。
前题仍原韵四首·其二
作者：朱晓琴
朝代：清
体裁：七言律诗

淡云疏雨并宵霜，冷落前塘与后塘。败絮已无飘古砚，残丝谁肯贮空箱。风流忆昔藏苏妇，憔悴而今怅晋王。莫道堤边多寂寞，酒旗原插旧村坊。
前题仍原韵四首·其四
作者：朱晓琴
朝代：清
体裁：七言律诗

笑尔无情不足怜，枝枝空自向朝烟。徒增老眼看如雾，纵使长腰舞异绵。彭泽飘零悲往日，章台萧瑟过当年。从来离恨原难系，送尽行人绿水边。
听莺曲
作者：朱晓琴
朝代：清
体裁：七言绝句

闲听流莺巧弄梭，柳烟一抹淡帘波。穿花不住丁宁唤，叫到春归奈若何。
和新秋韵
作者：朱晓琴
朝代：清
体裁：五言绝句

斗转疏星夜，新秋满碧空。山云多异彩，月映画帘中。
和晴岚师消夏诗原韵·其一
作者：朱晓琴
朝代：清
体裁：七言绝句

长夏难消暑气迷，乘风一棹泛河西。垂杨柳下渔眠处，借问纤菱可出泥。
和晴岚师消夏诗原韵·其二
作者：朱晓琴
朝代：清
体裁：七言绝句

风送荷香竹影清，蝉声唱出豆花棚。日长午倦临窗坐，一卷闲书作枕横。
咏怀
作者：朱晓琴
朝代：清
体裁：七言绝句

晓晨妆罢诵金经，净手烧香祝佛灵。知足不思由外想，愿求兰桂满阶庭。
咏雪·其一
作者：朱晓琴
朝代：清
体裁：七言律诗

飘飘六出引风斜，密布严云四面遮。十里寒塘迷曲路，一村野径失三叉。檐封树压鸦愁粟，山皎窗明客问花。谁拂炉烟煎活火，螺瓯正试绿芽茶。
咏雪·其二
作者：朱晓琴
朝代：清
体裁：七言律诗

云迷风峭两相关，散洒琼姿点缀山。香少不烦铃护体，花多似觉玉成环。肥梅有意妆成景，压竹无心卧已弯。一样飞飘蜂蝶渺，可知寒暖世情艰。
哭女成四律·其一
作者：朱晓琴
朝代：清
体裁：五言律诗

齐眉空望汝，半世费心思。远恐乖鸿信，番教痛凤随。早知情付水，不合幕牵丝。悔悟今诚晚，临风泪独垂。
哭女成四律·其三
作者：朱晓琴
朝代：清
体裁：五言律诗

两日闻呻吟，三更忽失声。数难前有定，病竟出无名。魂返香难觅，妆虚镜尚明。几张遗画在，检点恸悲生。
哭女成四律·其二
作者：朱晓琴
朝代：清
体裁：五言律诗

勤俭唯家政，原循内则篇。可伤徒自瘁，未见有人怜。叹尔娇痴惯，嗟予顾虑牵。每逢归夜话，惆怅不成眠。
哭女成四律·其四
作者：朱晓琴
朝代：清
体裁：五言律诗

从此芳容隔，相寻梦里来。心痴清夜至，肠断素车回。徒说金环索，唯留宝箧开。万年看恶变，百念尽成灰。
夏
作者：朱晓琴
朝代：清
体裁：七言绝句

竹绿槐黄暑气和，熏风送曳小池荷。焚香挥扇垂帘坐，一曲瑶琴逐睡魔。
夏夜偶占
作者：朱晓琴
朝代：清
体裁：七言绝句

满天星斗恍如秋，点点萤光任去留。怅望云山隔南北，惟思明月照他州。
寒柝
作者：朱晓琴
朝代：清
体裁：七言律诗

寂寂深宵漏转时，闲窗断续柝音宜。一番乍带残钟远，几处微随画角移。霜下寒声情切切，枕边清夜梦迟迟。街头巷口来还往，凛冽凄风动客思。
山中
作者：朱晓琴
朝代：清
体裁：五言律诗

山中真寂静，一往数峰青。雨急泉归壑，云深树作屏。花香随处满，鸟语自堪听。小憩无尘染，松屏任意扃。
忆梅
作者：朱晓琴
朝代：清
体裁：七言律诗

百花头上暗香催，脉脉含情动早梅。消息先应篱下报，机缄每向雪中来。殷勤坐对黄昏月，寂寞聊衔碧雅杯。昨夜前村疏影度，巡檐索笑自徘徊。
忆菊
作者：朱晓琴
朝代：清
体裁：七言律诗

秋来何事闷怀中，怅望黄花念未终。记得重阳留有约，奚为今日信无通。故园冷落牵人意，野径萧疏感客衷。莫笑侬身为谁瘦，几回翘首竹篱东。
怀思
作者：朱晓琴
朝代：清
体裁：七言绝句

敢云尘事日忙忙，聊趁闲余烧晚香。半架蔷薇半窗月，教人那得不思乡。
怀远
作者：朱晓琴
朝代：清
体裁：五言律诗

睡觉已三更，风吹竹打门。半窗残月影，一枕梦啼痕。转转生惆怅，凄凄欲断魂。不知今夜里，游子落何村。
悲孙男伯麟孙女联凤痘殇三首·其一
作者：朱晓琴
朝代：清
体裁：七言绝句

回忆前旬月上时，喃喃犹学诵唐诗。堪伤笑语形容杳，对景凄凉意欲痴。
悲孙男伯麟孙女联凤痘殇三首·其三
作者：朱晓琴
朝代：清
体裁：七言绝句

自知多病强抛愁，排闷明窗随意游。偏是东邻小儿女，欢声触动皱眉头。
悲孙男伯麟孙女联凤痘殇三首·其二
作者：朱晓琴
朝代：清
体裁：七言绝句

昨夜悠悠入梦来，依稀姊弟立苍苔。鼠鸣惊醒肝肠断，辗转伤心伏枕哀。
惠山十六咏 其一 黄公涧
作者：朱晓琴
朝代：清
体裁：七言绝句

步上龙山石径中，苍梧翠柏映晴空。朝时且看黄公涧，转眼风光便不同。
惠山十六咏 其七 仙女墩桃园
作者：朱晓琴
朝代：清
体裁：七言绝句

为访名葩趁早开，嫣红姹紫绕堤栽。分明一段桃源路，可有渔人问渡来。
惠山十六咏 其三 少保祠
作者：朱晓琴
朝代：清
体裁：七言绝句

万古忠忱节烈遗，傍山深处有专祠。人间祸福传消息，淡月三更夜梦时。
惠山十六咏 其九 天均堂梅屏
作者：朱晓琴
朝代：清
体裁：七言绝句

绣陌香风拂面来，梅屏绽出画春台。四围雪海看成障，应有罗浮旧梦回。
惠山十六咏 其二 石门峰
作者：朱晓琴
朝代：清
体裁：七言绝句

石壁分开造化机，仙踪谁识是耶非。游人至此空翘首，犹忆文庄对夕晖。
惠山十六咏 其五 竹炉山房
作者：朱晓琴
朝代：清
体裁：七言绝句

苏客流觞古迹芜，山房欲试竹茶炉。等闲不识仙家妙，旧事空遗八卦图。
惠山十六咏 其八 珠帘泉
作者：朱晓琴
朝代：清
体裁：七言绝句

西山烟雾接龙山，九曲峰围显大环。雨过珠帘频注目，青青石上凤成班。
惠山十六咏 其六 二泉亭
作者：朱晓琴
朝代：清
体裁：七言绝句

叠叠楼台惠麓前，一泓清水古今传。何人识得亭中趣，漫学髯苏试二泉。
惠山十六咏 其十 九峰禅院
作者：朱晓琴
朝代：清
体裁：七言绝句

闻说春光到牡丹，画船尽向九峰看。姚黄魏紫千层灿，点缀云堂古刹禅。
惠山十六咏 其十一 芙蓉湖
作者：朱晓琴
朝代：清
体裁：七言绝句

浴兰佳节届中天，竞渡芙蓉闹管弦。多少诗人追往事，离骚重续吊前贤。
惠山十六咏 其十三 西河菱荡
作者：朱晓琴
朝代：清
体裁：七言绝句

才见秋风棹荡溪，云光水色两难迷。渔庄蟹舍浑如画，采得菱归日已西。
惠山十六咏 其十二 黄埠墩
作者：朱晓琴
朝代：清
体裁：七言绝句

山色湖光映夕红，登临一览碧天空。须知此地多清福，酷暑全消四面风。
惠山十六咏 其十五 龙泉庵
作者：朱晓琴
朝代：清
体裁：七言绝句

随着钟声入翠微，红尘稀到老僧扉。灵泉有意留仙迹，点滴何曾上石矶。
惠山十六咏 其十六 白云洞
作者：朱晓琴
朝代：清
体裁：七言绝句

白云深处结仙茅，古像玲珑嵌石坳。到此始知尘世俗，几声鹤唳过松梢。
惠山十六咏 其十四 望湖亭
作者：朱晓琴
朝代：清
体裁：七言绝句

霜落枫林一片秋，望湖亭上最清悠。问谁携酒登高去，瞻望青山结伴游。
惠山十六咏 其四 明阳观
作者：朱晓琴
朝代：清
体裁：七言绝句

绕过青山数里余，垂杨绿竹地仙居。灵飞石臼依稀在，莫道人传旧语虚。
惠山秋桂
作者：朱晓琴
朝代：清
体裁：七言绝句

金花簇簇正三秋，玉叶层层隐画楼。点缀名山真绝胜，游人到处互勾留。
探梅
作者：朱晓琴
朝代：清
体裁：七言律诗

为访琼枝趁早开，岭南岭北自徘徊。花知腊尽冲寒放，人爱春先踏冻来。令我罗浮增旧梦，凭君邮驿寄新梅。但教肯漏消和息，不愁东风唤不回。
新柳
作者：朱晓琴
朝代：清
体裁：七言律诗

几日东风拂灞桥，嫩黄绽出旧枝条。含情未见轻盈态，学舞才伸细软腰。密雨频滋眉乍展，寒烟欲散黛初描。只因漏得春消息，又惹闺中忆路遥。
新柳
作者：朱晓琴
朝代：清
体裁：七言律诗

剪刀裁出见柔荑，细叶才匀绿半齐。汉苑字成人乍识，苏家春浅色初迷。掷梭未听流莺唤，拂辔先迎骏马蹄。最怅无情仍似旧，依然送别不知悽。
新秋
作者：朱晓琴
朝代：清
体裁：七言绝句

叶落庭阶昨报秋，新凉透爽雨初收。一湾斜月帘波细，坐看星河鹊渡牛。
无题
作者：朱晓琴
朝代：清
体裁：七言绝句

疏枝梅影一窗低，金鸭烧残香篆迷。遣我寒宵开砚匣，夜深随笔写无题。
春
作者：朱晓琴
朝代：清
体裁：七言绝句

燕啄香泥垒翠巢，扑帘花气柳丝抛。东风吹出春如锦，蛱蝶寻芳过杏梢。
春日晓起即景
作者：朱晓琴
朝代：清
体裁：七言律诗

曙映明窗睡起迟，案头先整绣余诗。添香唤婢开金鸭，灌水呼童洗玉池。满树烟花莺语滑，半帘草色蝶情痴。逍遥领得闲中趣，坐对春光酒一卮。
春日晚眺
作者：朱晓琴
朝代：清
体裁：五言绝句

日晚西郊望，遥观景物新。桃花开满树，时序正三春。
春景四首·其一
作者：朱晓琴
朝代：清
体裁：七言绝句

风和日暖漾游丝，花影移来正午时。树上黄莺声历历，惊残蝶梦翅迟迟。
春景四首·其三
作者：朱晓琴
朝代：清
体裁：七言绝句

屋角斜斜日影微，翩翩梁燕认巢归。倚栏帘卷阶前坐，待看蟾光上紫薇。
春景四首·其二
作者：朱晓琴
朝代：清
体裁：七言绝句

身无俗虑觉心安，饭罢摊书几上看。香篆一炉茶一盏，微风吹透小盆兰。
春景四首·其四
作者：朱晓琴
朝代：清
体裁：七言绝句

高烧画烛一灯红，夜膳无非果酒菘。一醉不知明月上，满庭花影过墙东。
春草
作者：朱晓琴
朝代：清
体裁：七言律诗

斜斜细路望难真，到处芊绵绿意匀。耘去一犁烦野老，斗来三径簇宫嫔。烟迷南浦寻芳蝶，雨醒西塘旧梦人。识得春风吹不断，谁歌水调踏香尘。
春郊
作者：朱晓琴
朝代：清
体裁：七言律诗

紫陌春光望眼赊，香风一路踏晴沙。溪翻日影鱼情活，柳卷烟丝燕剪斜。沽酒帘招村半侧，卖饧管闹路三叉。伫看绿水青山里，万木参差处处花。
春阴
作者：朱晓琴
朝代：清
体裁：七言律诗

连朝薄雨晓风尖，绿意初肥水涨添。暗酿春痕莺抱梦，寒迟花信燕归帘。烟迷柳絮枝难飐，雾绕蘼芜砌自粘。问到南朝无数寺，楼台都被水云兼。
晚晴
作者：朱晓琴
朝代：清
体裁：五言绝句

雨后天新霁，晴烟映夕阳。登楼遥望处，五色灿霞光。
暮夏初晴即事
作者：朱晓琴
朝代：清
体裁：七言律诗

暮夏斋头事事清，瑶琴一曲弄天晴。桐阴带润蝉吟急，荷净含香鹭浴轻。初霁浮云浑有意，新凉入扇已无情。眼前领得时真景，绝胜园林自在行。
暮春
作者：朱晓琴
朝代：清
体裁：七言绝句

春雨初晴日正长，杨花点点扑回廊。无聊窗下闲消遣，戏课儿孙读几行。
暮春南旋至汴闻前路有阻而返车上感赋
作者：朱晓琴
朝代：清
体裁：七言律诗

微名累我已三年，今欲言旋又不然。一片落花添客恨，半鞍飞絮惹人怜。徒增渭北思难寄，谁使江南信误传。正是愁怀无限闷，途中偏值雨绵绵。
暮春宿迁道中
作者：朱晓琴
朝代：清
体裁：七言律诗

陆路先登宿道中，落花历乱絮空濛。马嘶芳草行蹄稳，人指垂杨问路通。小犬频闻茅店侧，野桃初绽竹篱东。平生未识长途兴，暂著征衣看土风。
暴雨
作者：朱晓琴
朝代：清
体裁：五言绝句

好雨平空降，耕农乐未央。一声雷送去，云散露斜阳。
村店
作者：朱晓琴
朝代：清
体裁：七言律诗

店房虽小驻行装，四壁诗书录子昂。花气一帘留客住，鸡声满院促人忙。停机织妇炊新火，罢牧山童杵晚粮。沽酒不劳村外问，一竿帘影出东墙。
榆钱
作者：朱晓琴
朝代：清
体裁：七言律诗

绿荚玲珑乱掷钱，青蚨散出暮春天。一囊倾尽因风赠，万个飘来藉柳穿。柱杖徒劳空忆挂，抛珠却喜可同圆。谁能买得韶光住，唯有新荷共碧鲜。
榴花
作者：朱晓琴
朝代：清
体裁：五言律诗

约约红榴树，枝枝照眼前。光添时雨润，色夺晚霞天。几树开初绽，新英丽倍鲜。劝君莫攀折，朱实更堪妍。
水仙花
作者：朱晓琴
朝代：清
体裁：七言律诗

最爱冰肌近水乡，盈盈仙骨映清光。分明姑射天然像，仿佛湘娥月下妆。玉可为神真绝俗，梅还同品静生香。案头自得幽花发，几度长吟兴欲狂。
清明
作者：朱晓琴
朝代：清
体裁：七言绝句

清明绿柳拂桥边，桃李争妍色更鲜。到处红尘人欲醉，春风细雨百花前。
游春
作者：朱晓琴
朝代：清
体裁：七言绝句

森疏竹木草如茵，罨画湖山丽色新。流水一湾渔父吊，隔溪又唤卖花人。
炙砚
作者：朱晓琴
朝代：清
体裁：七言律诗

砚寒下笔笔锋迟，炉火初薰冻解时。片石甫经春气得，微波旋觉墨云滋。轻烟活泼生金井，清水和濡到玉池。最喜余曛书案绕，生花管灿紫绡帷。
病甚口占
作者：朱晓琴
朝代：清
体裁：七言律诗

偃蹇多缘命所遭，病魔侵绕正花朝。空悬月色心慵玩，每听莺声梦转遥。药煮炉中防火烬，书寻架上觅方调。何时起得膏肓疾，虔把名香仔细烧。
登吹台
作者：朱晓琴
朝代：清
体裁：七言律诗

登临愁绪此时开，耸出巍巍古吹台。四野遥青浮几上，一泓泛绿入帘来。当头且喜风光接，放眼先瞻云影回。自愧才非唐李白，漫登高顶醉花杯。
登青山寺·其一
作者：朱晓琴
朝代：清
体裁：五言绝句

兴到登高望，名山旷远观。深林藏古寺，钟彻数声寒。
登青山寺·其二
作者：朱晓琴
朝代：清
体裁：五言绝句

数毕金罗汉，焚香古寺虔。青山凭远望，胜景若登仙。
白莲花·其一
作者：朱晓琴
朝代：清
体裁：七言绝句

骨秀亭亭映晓烟，临风绰约更堪怜。品超不羡群芳艳，素质偏宜耐暑天。
白莲花·其二
作者：朱晓琴
朝代：清
体裁：七言绝句

静志幽香品格佳，纤泥不染质无瑕。皎如玉树亭亭植，不枉名称君子花。
睡蝶
作者：朱晓琴
朝代：清
体裁：七言律诗

如痴如醉懒翩翩，羡尔潜栖着意眠。日晒花心香枕软，晴烘柳絮绿衾绵。天和舞倦春酣重，昼永神迷午梦牵。贪睡还愁人扇扑，返魂无力倩谁怜。
睢州早行
作者：朱晓琴
朝代：清
体裁：七言律诗

征途侵晓觉衣寒，马足迟迟意不欢。一片鸣鸡惊旅梦，半钩残月照归鞍。云迷树色天将曙，风送花香露未乾。自笑年来何碌碌，韶光几度客中看。
睢州早行道中·其一
作者：朱晓琴
朝代：清
体裁：七言绝句

落花片片乱莺啼，踏破苔痕路不迷。记得当年沽酒处，一竿帘影板桥西。
睢州早行道中·其二
作者：朱晓琴
朝代：清
体裁：七言绝句

乘兴归来便雇舟，轻帆又过白蘋洲。柳阴日照渔停网，静坐篷窗看浴鸥。
秋
作者：朱晓琴
朝代：清
体裁：七言绝句

风曳鸣蝉万籁清，碧天爽透雁初征。一番摇落千山瘦，惹起悲秋感赋情。
秋夜
作者：朱晓琴
朝代：清
体裁：五言律诗

寂寞纱窗掩，穿帘月进堂。萧萧桐浥露，冉冉桂生香。怜瘦频窥影，惊寒觉夜长。更思南去雁，可否寄悲肠。
秋夜·其一
作者：朱晓琴
朝代：清
体裁：七言绝句

疏星淡月夜凉宵，四壁虫声伴寂寥。香爇一炉诗一首，闲中唯我自逍遥。
秋夜·其二
作者：朱晓琴
朝代：清
体裁：七言绝句

秋容如画锦屏空，雁字横斜任好风。花月有时须自玩，漫思黄菊过篱东。
秋夜感怀
作者：朱晓琴
朝代：清
体裁：七言绝句

新凉如水竹帘清，手握闲书待月明。莫道秋来多怅惘，寒砧牧笛不胜听。
秋夜望月即景
作者：朱晓琴
朝代：清
体裁：七言律诗

窗明几净快题笺，初透清商酷暑捐。绣罢晚风来画槛，诗成新月上秋千。数声落叶桐阴减，几阵清香桂影妍。谁信幽居多乐事，一家儿女话绵绵。
秋夜独坐
作者：朱晓琴
朝代：清
体裁：七言绝句

风微露冷淡银蟾，几静斋清半卷帘。梧影一阶虫满砌，闲愁偶触上眉尖。
秋夜闻笛有感
作者：朱晓琴
朝代：清
体裁：七言律诗

清商初透玉屏空，淡淡秋光细细风。四壁霜侵虫语急，一帘月浸篆烟通。拂尘开匣磨青墨，扫叶扇炉煮绿菘。满院桐阴人不见，忽闻幽笛奏墙东。
秋日偶成
作者：朱晓琴
朝代：清
体裁：七言律诗

午梦初回日正曛，长天皎洁敛晴云。走蟫检句呼儿写，开鸭寻香唤婢薰。梁燕辞巢知社到，池莲败盖近秋分。莫言篱下无消息，淡淡疏黄蕊半分。
秋日口占
作者：朱晓琴
朝代：清
体裁：七言绝句

桐飘叶落满苔基，引得秋花饶竹篱。最恨寒蛩吟不绝，愁人更锁一重眉。
秋柳和王新城韵四首·其一
作者：朱晓琴
朝代：清
体裁：七言律诗

陌头本是最销魂，又怅秋来独倚门。寒月疏林留瘦影，夕阳晚照带残痕。马还旧路疑殊径，人返前堤只记村。一自东风分手后，邮亭零落有谁论。
秋柳和王新城韵四首·其三
作者：朱晓琴
朝代：清
体裁：七言律诗

曾忆春风满翠衣，今朝一望觉前非。千丝摇落轻腰瘦，万缕萧疏画黛稀。汉苑移时人渐老，金陵到处絮无飞。分明留得深秋意，盼断关山梦不违。
秋柳和王新城韵四首·其二
作者：朱晓琴
朝代：清
体裁：七言律诗

昨夜西河飞早霜，阿侬原住旧横塘。暂收舞袖迎孤雁，且合闲花作对箱。暮雨初经稀燕子，秋风起处少蜂王。可怜行客匆匆去，错过章台歇马坊。
秋柳和王新城韵四首·其四
作者：朱晓琴
朝代：清
体裁：七言律诗

认得依依倍觉怜，寒光寂寞锁朝烟。有怀南浦枝谁赠，为恨西风雨正绵。倦意慵心怜此日，柔情弱态想当年。一声羌笛高楼月，仍送行人曲岸边。
秋雨·其一
作者：朱晓琴
朝代：清
体裁：七言绝句

连宵风雨卧难安，四壁虫声漏已残。微梦觉来秋月上，一窗菊影夜生寒。
秋雨·其二
作者：朱晓琴
朝代：清
体裁：七言绝句

秋宵寂寞一灯红，残雨潇潇刻漏中。最厌五更清梦候，声声点滴响梧桐。
舟泊淮河晚眺
作者：朱晓琴
朝代：清
体裁：七言律诗

杨花轻袅日西斜，船歇篷收夜泊淮。杂树数丛围客店，炊烟几缕出人家。晴波净印迎新月，云岫空排接晚霞。隔岸渔歌声不绝，远林隐隐落栖鸦。
落花
作者：朱晓琴
朝代：清
体裁：七言绝句

春事交完花信风，零香碎粉乱飘空。多情唯有寻芳蝶，犹绕残枝觅落红。
蚊笙
作者：朱晓琴
朝代：清
体裁：五言律诗

良夜笙何起，斯蚊聚水隈。暑清成市绕，曲细负山来。挥扇栖鸾送，薰烟作凤回。碧绡轻远隔，吹透小春梅。
蚓笛
作者：朱晓琴
朝代：清
体裁：五言律诗

笛腔深藓里，曲蚓乐时鸣。入拍无心合，思归却步生。落梅催雨急，裂石待潮平。浅渚疏篱畔，牛腰未见横。
蛙鼓
作者：朱晓琴
朝代：清
体裁：五言律诗

会当同鼓吹，聒耳藉官蛙。漫与鼍音诩，偏将凤律谐。六更筹可展，两部乐堪怀。笑彼鸣笳者，嚣尘扑满街。
蝉琴
作者：朱晓琴
朝代：清
体裁：五言律诗

趋洁秋蝉韵，琴弹一往清。居高留石曲，应接入泉声。雉舞吟风散，乌啼爽月生。余香来远树，古调寄幽情。
见扇偶咏
作者：朱晓琴
朝代：清
体裁：七言绝句

秀骨珊珊开合忙，持来粱地卜行藏。名书善画知多少，飒飒清风两袖香。
访菊
作者：朱晓琴
朝代：清
体裁：七言律诗

云天皎洁敛晴容，信步西郊觅旧踪。乍雨泥深粘小屐，经霜藓滑倚长筇。灵根有种寻难得，高雅宜人兴倍浓。一往真情问五柳，休教相忆不相逢。
谒岳忠武祠
作者：朱晓琴
朝代：清
体裁：五言律诗

赫赫精军在，黄河指日过。功看恢复鼎，诏忽召还戈。一旦雄图废，千秋感慨多。庙堂今礼拜，谁不恨风波。
赋得七月食瓜
作者：朱晓琴
朝代：清
体裁：五言排律

大火西行日，豳风正食瓜。摘来偏带露，捧去欲流霞。色借金刀剖，香盛玉碗斜。琼浆原可拟，冰液讵堪夸。味许烹葵共，甘逾啖蔗嘉。镇心曾藉尔，书味更无加。
赋得三月三日天气新
作者：朱晓琴
朝代：清
体裁：五言排律

转瞬逢三月，青春物候新。风和刚上巳，气朗属芳辰。暖送江头酒，薰添陌上茵。几回桃浪润，一色柳旗匀。草碧争迎客，花红欲笑人。崇山兼曲水，潇洒净无尘。
赋得二月春风似剪刀
作者：朱晓琴
朝代：清
体裁：五言排律

物候当如月，阳和大地同。一番花换信，几度缕随风。破萼轻于剪，吹条快似砻。横眉新制样，拂面费裁功。料峭锋磨就，交加气暗通。春光明媚处，飘舞赖神功。
赋得以德为车
作者：朱晓琴
朝代：清
体裁：五言排律

万物皆能载，驱驰揽辔如。敷施原以德，修省可为车。秩秩音方布，辚辚响合舒。声名推毂后，教化转蓬余。正直欣同轨，绥猷快在舆。休明征帝世，尔辅重丹除。
赋得停车坐爱枫林晚
作者：朱晓琴
朝代：清
体裁：五言排律

遥望寒山里，凝霜爱晚枫。车停由涧北，林老见崖东。一带横秋色，千村拟日烘。凝眸嘶马上，赏景夕阳中。艳与群英异，娇堪二月同。雁来寒意满，烂漫正和融。
赋得僧敲月下门
作者：朱晓琴
朝代：清
体裁：五言排律

古寺更深静，僧归自近郊。叩门看影立，与月订神交。衣钵安檐下，袈裟隐树梢。钟声寒雪笠，昙梦到云坳。寂寞听山籁，扶疏吐竹包。诸天星皎洁，闲照几回敲。
赋得共登青云梯
作者：朱晓琴
朝代：清
体裁：五言排律

连步云梯上，身轻喜共登。抬头刚绝顶，举足到崚嶒。矗石苔忘滑，缘崖屐可凭。羡他峰杳杳，引我路层层。振袂风频送，昂霄月共升。谢公留宿处，望去尚霞蒸。
赋得十日一雨
作者：朱晓琴
朝代：清
体裁：五言排律

好雨依旬降，涵濡兆太平。半帘双燕舞，十日一鸠鸣。润物过风候，知时下尺盈。开天爻画合，应地数同成。浣是初终别，千还甲癸更。圣朝恩泽普，大有验垓京。
赋得反舌无声
作者：朱晓琴
朝代：清
体裁：五言排律

反舌刚逢暑，闲关韵忽无。千般听响寂，百啭竟音孤。语忆当前学，声难此日呼。休云缄口过，适有寡言符。睍睆羞莺巧，呢喃笑燕愚。深山乔木里，囊括借持扶。
赋得守口如瓶
作者：朱晓琴
朝代：清
体裁：五言排律

矢口何由善，如瓶舌自扪。出先卮漏慎，守去缶盈存。区盖原多蕴，铃声不待论。盂铭心自凛，囊括理其敦。即得金人戒，能消白玷繁。郑公传妙谛，莫效躁人言。
赋得定有咏花人
作者：朱晓琴
朝代：清
体裁：五言排律

破腊传春信，端邀客咏花。频看高士瘦，定有雅人夸。庾岭枝初发，罗浮兴倍赊。巡檐须自撚，击钵手频叉。玉蕊含霜艳，珠玑落纸华。几回深雪里，好句欲笼纱。
赋得寒菜一畦
作者：朱晓琴
朝代：清
体裁：五言排律

植得家供菜，青观满日寒。园中风景老，畦内嫩痕攒。摘向疏篱密，排来小亩宽。关心生甲叶，屈指计辛盘。匝地凭霜炼，分丛浥露漙。斓斑朝夕给，庾子正怡安。
赋得对客挥毫秦少游
作者：朱晓琴
朝代：清
体裁：五言排律

欲溯才思敏，从看淮海诗。题笺堪对客，握管不需时。拥被吟真愧，投囊得不奇。岂容夸手捷，聊以答心知。妙谛拈来是，新机触处宜。词坛逢玉局，对垒笔锋驰。
赋得怀抱观古今
作者：朱晓琴
朝代：清
体裁：五言排律

江左文章伯，胸罗万卷书。旷观怀抱拓，博览古今余。经济遗编证，渊源信史储。人才思显晦，运会数乘除。历代勋名盛，千秋蕴蓄舒。京华游已倦，闲坐爱斋居。
赋得所宝唯贤
作者：朱晓琴
朝代：清
体裁：五言排律

圣世安遐迩，端因所宝贤。德从霖雨润，治藉栋梁全。品是人英望，名堪国瑞传。奇才珠玉富，伟器斗山联。调鼎盐梅济，回澜柱石坚。熙朝多士庆，席上聘儒便。
赋得手倦抛书午焚长
作者：朱晓琴
朝代：清
体裁：五言排律

临水亭边住，清闲自得初。眼明犹执册，手倦即抛书。青简刚披后，黄粱乍熟余。草庐看卧客，秋树亦怀予。塌上茶烟绕，壶中日月舒。焚香开宝鸭，应是乐何如。
赋得把君诗过日
作者：朱晓琴
朝代：清
体裁：五言排律

挥手今番别，回思赠答时。箧经存旧稿，案每读新诗。言志唯君合，消愁只我知。光阴曾尔共，日月不予私。幸未囊中秘，相从座上期。奚当樽酒会，酬唱许肩随。
赋得折扇
作者：朱晓琴
朝代：清
体裁：五言排律

白纸裁成扇，轻摇满袖风。几层随折叠，一握妙玲珑。舒卷从心里，炎凉识面中。倦余帆欲卸，飘处树应同。逸少纵横健，维摩点缀工。此君真不俗，骨相俱神通。
赋得日长唯忆异书看
作者：朱晓琴
朝代：清
体裁：五言排律

坐诵安能尽，悠然夏日长。苦无奇册览，只忆异书良。岁月壶中永，心思帙外香。但求新耳目，休觅旧缣缃。何处遗编贵，谁家古简藏。收来凭厚价，切莫负流光。
赋得春色满园关不住
作者：朱晓琴
朝代：清
体裁：五言排律

相约寻芳伴，频看到杏村。故人难识面，春色恰盈园。碎锦晴方逗，明霞满欲翻。四围蒸竹坞，一望簇松轩。绿战双扉晕，红酣十里痕。几回花径里，罨画尽销魂。
赋得杏花春雨江南
作者：朱晓琴
朝代：清
体裁：五言排律

报道江南客，匆匆返旧津。一鞭红杏雨，十里翠华春。薄雾滋袍湿，轻风送马尘。频来沽酒客，尽是卖花人。烟锁虹桥润，云迷白下匀。上林恩泽普，得意正芳辰。
赋得柳色春藏苏小家
作者：朱晓琴
朝代：清
体裁：五言排律

望得湖边柳，遥藏小小家。春光惊漏泄，嫩色自交加。但见青楼护，从教绿柳遮。新眉今日锁，古径昔年斜。粉壁千条绾，妆台半面赊。几回香冢上，飘拂翠云遐。
赋得海棠春睡
作者：朱晓琴
朝代：清
体裁：五言排律

名友姿何逸，娇容讶太真。妆看迎丽日，睡恰足阳春。蝶恋韶光老，蜂喧媚色新。瞢腾高烛照，倦卧隔帘神。一梦梅方远，三眠柳合匀。几回相对处，醉态滞游人。
赋得深柳读书堂
作者：朱晓琴
朝代：清
体裁：五言排律

一片云深处，浓阴罩讲堂。依依临小槛，袅袅绕回廊。青眼窥诗咏，纤腰引句长。千条垂户外，万卷是家藏。休认陶公宅，还疑张氏庄。招凉堪对读，雅志学羲皇。
赋得清簟疏帘看弈棋
作者：朱晓琴
朝代：清
体裁：五言排律

忽欲看棋局，端因火伞张。簟堪铺散暑，帘合挂招凉。冰骨邀人爱，湘筠爽气扬。桐轩料布势，竹院决深藏。静说机谋险，闲消岁月长。一枰相对下，切莫负流光。
赋得牧童遥指杏花村
作者：朱晓琴
朝代：清
体裁：五言排律

喜遇山童问，从知卖酒家。杏花红一色，村路指三叉。招手青帘外，凝眸绿蚁赊。繁英千树合，碎锦半墙遮。短笛横相告，疏林认岂差。此间消息好，过客尽停车。
赋得睡余书味在胸中
作者：朱晓琴
朝代：清
体裁：五言排律

小坐凭闲睡，酣时味在书。斜阳疏竹下，古简落花余。秋树凉瑶轴，春风卧草庐。酸咸刚得此，醉饱有谁如。枕上黄粱熟，篇中白玉储。休言空洞腹，咀嚼乃菑畬。
赋得秋色从西来
作者：朱晓琴
朝代：清
体裁：五言排律

佳色苍然至，遥观素节秋。暑刚消北院，凉恰度西楼。珠露金方降，罗云兑象浮。高梧惊叶落，大火验星流。景自斜阳送，权宜赤帝收。烟霏天阔处，望去最清幽。
赋得箫声吹暖卖饧天
作者：朱晓琴
朝代：清
体裁：五言排律

卖饧天气暖，到处尽闻箫。担自凭肩重，声原信口谣。清音飘紫陌，景色助青韶。香送和风动，晴听雅韵遥。味堪桃粥煮，人拟菜芽挑。料得含饴乐，间窗可共邀。
赋得自锄明月种梅花
作者：朱晓琴
朝代：清
体裁：五言排律

为爱梅花瘦，悠然月下锄。频携鸭嘴候，恰对兔形余。翠袖冰壶映，清标木柄舒。栽来金镜绕，照到玉妆初。几世修能得，前身认自如。后庭风味别，逸兴乐居诸。
赋得荷钱
作者：朱晓琴
朝代：清
体裁：五言排律

忽见荷添绿，盈盈值夏前。未曾张翠盖，竟尔叠青钱。贴水三投影，浮波万选圆。五铢池面系，一沼杖头悬。榆荚疑同掷，杨丝岂许穿。沿溪高下满，望去已田田。
赋得莺梭
作者：朱晓琴
朝代：清
体裁：五言排律

是处莺声巧，遥听快似梭。娇柔随叶啭，宛转弄机和。金缕花间织，银簧柳外歌。掷成丝雨细，络出锦云多。穿树当疑纬，投林或作罗。上林如许借，睍睆托高柯。
赋得蒲酒
作者：朱晓琴
朝代：清
体裁：五言排律

郁馥蒲星碎，频斟酒几杯。清看浮绿蚁，酸或妒黄梅。味合榆羹配，香应杏酪陪。盼榴薰主客，烧艾醉亭台。池沼当年拂，芳樽此日开。驱邪同插剑，令节好徘徊。
赋得进德修业
作者：朱晓琴
朝代：清
体裁：五言排律

志道推君子，荒疏凛厥躬。业因修益上，德以进为功。卦可古敦复，爻应筮击蒙。身心资长养，问学贵虚冲。至圣基堪立，名山用不穷。升平须黼黻，怀抱契皇衷。
赋得防意如城
作者：朱晓琴
朝代：清
体裁：五言排律

郑公详守意，如筑一城防。气凛墉垣峻，心萦雉堞长。持躬严玉垒，律己固金汤。第得寰中范，无驰域外伥。灵关频自密，坚壁可相当。止水应成志，书屏此日芳。
赋得霜叶红于二月花
作者：朱晓琴
朝代：清
体裁：五言排律

渲染经霜叶，关心几树枫。艳应舒日色，丽欲夺人工。有脚春频到，无言彩似烘。合教桃李让，莫讶画描同。老气浑如紫，晴光迭绕红。颇堪娱晚景，常在锦坊中。
赋得鲞鹤
作者：朱晓琴
朝代：清
体裁：五言排律

鲞也堪为鹤，无端变化中。鳞曾游北海，翮又振园东。脱俗今番梦，余腥昨夜风。莫教嫌朽腐，竟得诩玲珑。羽合频添白，尘犹未厌红。帘前鹦鹉伴，雅制一何工。
赋得鸿毛遇顺风
作者：朱晓琴
朝代：清
体裁：五言排律

遇得风云会，飞鸿快此遭。吹嘘腾玉骨，丰满渺秋毫。七二番频递，三千路岂劳。耸身排月汉，振翮谢蓬蒿。俦侣双瞻顾，云霄一羽毛。用仪逢盛世，鹓序列何豪。
赠菊
作者：朱晓琴
朝代：清
体裁：七言律诗

为爱名花着意忙，一枝赠我过银塘。耐寒如许留佳色，寄傲何妨到晚香。浑似明珠堪解佩，岂同宝剑漫遗囊。斋头供对怡然甚，自得幽芳俗虑忘。
送春
作者：朱晓琴
朝代：清
体裁：七言绝句

纷纷红紫带香飞，花事阑珊绿渐肥。柳外莺声窗外絮，江南处处送春归。
采莲
作者：朱晓琴
朝代：清
体裁：七言绝句

兰桨轻摇皱縠微，纤纤映水曳罗衣。新歌一曲香风细，惊起鸳鸯绕岸飞。
重阳日病中有感
作者：朱晓琴
朝代：清
体裁：七言律诗

连宵风雨又重阳，买得糕来却未尝。病里不思携菊枕，客中那识佩萸囊。故园此会知谁健，令序欣逢且自强。多少闷怀无个遣，且烧炉火试茶汤。
锄菊
作者：朱晓琴
朝代：清
体裁：七言律诗

暂学乡农手自培，不嫌荷重独徘徊。移来彭泽当年种，删去柴桑旧日栽。鸦嘴试敲松径石，鹤翎斜插竹间苔。清芬从此年年有，好景难忘酒一杯。
问梅
作者：朱晓琴
朝代：清
体裁：七言律诗

欲问春先放早梅，关心几度坐莓苔。山中雪满殷勤话，竹外枝斜果否开。令我闲吟经往复，凭君传信释疑猜。不妨磬口风前答，消息花能解语催。
闲兴
作者：朱晓琴
朝代：清
体裁：七言绝句

曲栏闲玩落花天，且自逍遥学谪仙。吩咐儿童休扫去，任他历乱扑溪烟。
除夕
作者：朱晓琴
朝代：清
体裁：五言绝句

一年今夕尽，爆竹又迎春。把酒家家乐，桃符万象新。
雁字
作者：朱晓琴
朝代：清
体裁：七言绝句

嘹亮生来霄汉边，云间应有帛书传。莫言秋意无消息，一字挥成落九天。
雁点青天字一行
作者：朱晓琴
朝代：清
体裁：七言绝句

霜毫不染写云边，带草轻挥字一悬。嘹呖数声连雾起，横书点破夕阳天。
题世妹廉佩芬月下吹箫小照图·其一
作者：朱晓琴
朝代：清
体裁：七言绝句

不坐花丛坐竹丛，遥天一曲雁飞空。悠扬吹出秋山月，散遣闲愁答远风。
题世妹廉佩芬月下吹箫小照图·其二
作者：朱晓琴
朝代：清
体裁：七言绝句

盈盈小立画阑前，风细星疏月半圆。斑竹一枝吹不住，教人错认女飞仙。
题团扇美人有感
作者：朱晓琴
朝代：清
体裁：七言绝句

浓桃艳李弄芳姿，过眼春残见几枝。何似玉人含玉质，淡妆无语立多时。
题画
作者：朱晓琴
朝代：清
体裁：七言绝句

叠叠云山屋数椽，夕阳返照柳堤边。板桥西岸谁家叟，倚柱风前听万蝉。
题画红楼梦黛玉葬花图
作者：朱晓琴
朝代：清
体裁：七言绝句

淡红浅紫傍阶斜，累尔多情扫落花。芳径偏教空写怨，也应无意带锄鸦。
风筝
作者：朱晓琴
朝代：清
体裁：五言绝句

一片瑶音奏，飘飘树影东。风清歌别调，声在白云中。
风筝
作者：朱晓琴
朝代：清
体裁：七言绝句

飘摇玉柱渐升空，隐隐弦声夕照中。似曲依稀刚入调，宫商递换却随风。
龙山景
作者：朱晓琴
朝代：清
体裁：五言绝句

山势如龙势，逍遥着意观。石门留古迹，游客乐盘桓。
晚望
作者：朱景文
朝代：清

徙倚板桥东，残星落晓风。霜高人影白，叶落水流红。空谷樵歌隐，丛山客梦通。晨炊烟乍起，暧暧还村中。
岁暮还家
作者：朱景昭
朝代：清
体裁：古风

霜鸡号中夜，寒意惊万物。羁客起彷徨，归踪待明发。贫中无良图，事至辄伤骨。悠闲鲜所就，况乃在仓卒。踌躇且还家，长路乘晓月。
一元子玉带歌
作者：朱景英
朝代：清

临濠龙种岐海死，以数茎发为终始。鼎移社屋逾三纪，毅魄犹依故辽邸。可怜赤嵌城，夜夜荒鸡鸣。可怜竹沪溪，年年杜鹃啼。九十年来同声哭，绝岛无祠荐秋菊。薶香亦剩几抔土，遗带还馀一束玉。带兮带兮当年玉人用意琢百鹿，那知一旅无成莽驰逐。幸也末路完其璞，皓洁奇姿出陈椟。君不见七客寮中信国砚，玉带生歌酬唱遍。不惟其物惟其人，正气常留石一片。我今为带作此歌，歌成信手书擘窠。谁欤和歌谢皋羽，勿烦属笔赵孟頫。
七夕
作者：朱景英
朝代：清

每逢节序感无端，浮宦孤踪鬓欲残。磨蠍一宫身命厄，牵牛四度海天看。笙歌下里喧如沸，瓜果中宵语倍欢。转为情亲动遥思，针楼念否远人寒。
七夕宴集楝花书屋闻歌有作
作者：朱景英
朝代：清

大海潮声沓，明河夜气幽。远游轻过鸟，独处寂牵牛。兴博传觞胜，怀增顾曲愁。更深犹促坐，为惜客中秋。
七夕寄内
作者：朱景英
朝代：清

夜凉天净昨宵秋，徙倚庭柯盼女牛。道是忆家家亦客，遥怜人忆海东头。
七夕微雨病不成寐忆昨年是夕偕白颖亭阮辅臣集任伯卿官斋宴饮欢甚今白阮俱下世伯卿亦迁任去抚今追昔不胜怆然
作者：朱景英
朝代：清

依然逢此夕，隔岁事增悲。南蒲销魂日，西州陨涕时。星怜河鼓寂，浪聒海门驰。一雨宵深坐，知予病强支。
七月三日伯卿之任六安予送至海门诗以言别
作者：朱景英
朝代：清

灊霍雄南服，君行迫简书。筹纡六蓼国，梦远二峨居。祖帐当秋早，移舟忆夏初。海门离合地，啼笑意何如。
七月初九夜月
作者：朱景英
朝代：清

碧海初弦月，清光向夕流。半规升古塞，欹影下层楼。河汉冥冥夜，藤萝漠漠秋。开帘镇吟望，华发不禁愁。
三月十二日任伯卿承恩同门轩驺柱过留饮署斋家僮出瓶花置席右吟赏移时抵暮分数枝送归骑诘朝惠我隹什依韵奉酬，四章
作者：朱景英
朝代：清

小杜扬州旧有名，春风十里最多情。看花底用珠帘捲，移向尊前眼倍明。黄埃徵逐为浮名，清福何人识此情。便与瓶花成夙契，春寒爱忍坐天明。一室拈花似净名，空中色相亦关情。道场解为维摩设，乞与文殊意自明。酒垒诗城久擅名，过存珍重素交情。醉归一骑花光拥，应抵前头列炬明。
三月十二日任伯卿承恩同门轩驺柱过留饮署斋家僮出瓶花置席右吟赏移时抵暮分数枝送归骑诘朝惠我隹什依韵奉酬，四章·其一
作者：朱景英
朝代：清

小杜扬州旧有名，春风十里最多情。看花底用珠帘捲，移向尊前眼倍明。
三月十二日任伯卿承恩同门轩驺柱过留饮署斋家僮出瓶花置席右吟赏移时抵暮分数枝送归骑诘朝惠我隹什依韵奉酬，四章·其三
作者：朱景英
朝代：清

一室拈花似净名，空中色相亦关情。道场解为维摩设，乞与文殊意自明。
三月十二日任伯卿承恩同门轩驺柱过留饮署斋家僮出瓶花置席右吟赏移时抵暮分数枝送归骑诘朝惠我隹什依韵奉酬，四章·其二
作者：朱景英
朝代：清

黄埃徵逐为浮名，清福何人识此情。便与瓶花成夙契，春寒爱忍坐天明。
三月十二日任伯卿承恩同门轩驺柱过留饮署斋家僮出瓶花置席右吟赏移时抵暮分数枝送归骑诘朝惠我隹什依韵奉酬，四章·其四
作者：朱景英
朝代：清

酒垒诗城久擅名，过存珍重素交情。醉归一骑花光拥，应抵前头列炬明。
三月廿日邀同任伯卿施祓堂游曾氏园林归饮署斋即事
作者：朱景英
朝代：清

春事行将暮，游情尚未阑。名园殊曲折，佳客共盘桓。趣以沧洲得，怀从酒碊宽。偶然移步屧，竟日博清欢。细路逶迤入，城南访辟疆。竹疏三径辟，树暗一扉藏。款客虚厨具，谭诗剩草堂。不妨留少选，幽意引春阳。造径须臾顷，支床晻霭间。泉当茶灶泻，草近药阑删。城市喧能避，山林兴未悭。宦游嗟已久，胜事忽相关。花木邱迟媚，蓬蒿仲蔚开。尚须疏曲沼，更拟榜层台。绿护苔痕上，青延树色来。坐深忘日暝，清话绝氛埃。片石撑何有，孤亭缚亦宜。朅来倦投脚，小住醉支颐。笋勿当蹊坼，花烦趁雨移。嘱他勤汛扫，底为后游期。迟留心所惬，别去意如何。触迕藤梢乱，将扶竹影多。地偏忘近远，春老惜蹉跎。良会应须念，晴天许再过。官舍蘧庐是，萧然寄水东。忘机狎鸥鹭，阅世混鸡虫。小海歌谁续，停云咏绝工。胜游馀兴在，且复一樽同。忠孝门风重，文章世泽深。终天攀柏泪，旷代读书心。挚友于君取，陈人独我寻。坐中有施宿，相对亦沈吟。树老风霜劲，庭虚几席幽。耽情仍竹素，微尚托林邱。何季粮馀几，张融宅自谋。平生潇洒意，绝域足清游。东岭月初出，南园客未归。当筵镇幽赏，促坐伫清辉。帙待风前展，蔬将雨后肥。愿言频过我，折简勿相违。
三月廿日邀同任伯卿施祓堂游曾氏园林归饮署斋即事·其一
作者：朱景英
朝代：清

春事行将暮，游情尚未阑。名园殊曲折，佳客共盘桓。趣以沧洲得，怀从酒碊宽。偶然移步屧，竟日博清欢。
三月廿日邀同任伯卿施祓堂游曾氏园林归饮署斋即事·其七
作者：朱景英
朝代：清

官舍蘧庐是，萧然寄水东。忘机狎鸥鹭，阅世混鸡虫。小海歌谁续，停云咏绝工。胜游馀兴在，且复一樽同。
三月廿日邀同任伯卿施祓堂游曾氏园林归饮署斋即事·其三
作者：朱景英
朝代：清

造径须臾顷，支床晻霭间。泉当茶灶泻，草近药阑删。城市喧能避，山林兴未悭。宦游嗟已久，胜事忽相关。
三月廿日邀同任伯卿施祓堂游曾氏园林归饮署斋即事·其九
作者：朱景英
朝代：清

树老风霜劲，庭虚几席幽。耽情仍竹素，微尚托林邱。何季粮馀几，张融宅自谋。平生潇洒意，绝域足清游。
三月廿日邀同任伯卿施祓堂游曾氏园林归饮署斋即事·其二
作者：朱景英
朝代：清

细路逶迤入，城南访辟疆。竹疏三径辟，树暗一扉藏。款客虚厨具，谭诗剩草堂。不妨留少选，幽意引春阳。
三月廿日邀同任伯卿施祓堂游曾氏园林归饮署斋即事·其五
作者：朱景英
朝代：清

片石撑何有，孤亭缚亦宜。朅来倦投脚，小住醉支颐。笋勿当蹊坼，花烦趁雨移。嘱他勤汛扫，底为后游期。
三月廿日邀同任伯卿施祓堂游曾氏园林归饮署斋即事·其八
作者：朱景英
朝代：清

忠孝门风重，文章世泽深。终天攀柏泪，旷代读书心。挚友于君取，陈人独我寻。坐中有施宿，相对亦沈吟。
三月廿日邀同任伯卿施祓堂游曾氏园林归饮署斋即事·其六
作者：朱景英
朝代：清

迟留心所惬，别去意如何。触迕藤梢乱，将扶竹影多。地偏忘近远，春老惜蹉跎。良会应须念，晴天许再过。
三月廿日邀同任伯卿施祓堂游曾氏园林归饮署斋即事·其十
作者：朱景英
朝代：清

东岭月初出，南园客未归。当筵镇幽赏，促坐伫清辉。帙待风前展，蔬将雨后肥。愿言频过我，折简勿相违。
三月廿日邀同任伯卿施祓堂游曾氏园林归饮署斋即事·其四
作者：朱景英
朝代：清

花木邱迟媚，蓬蒿仲蔚开。尚须疏曲沼，更拟榜层台。绿护苔痕上，青延树色来。坐深忘日暝，清话绝氛埃。
东瀛杂诗
作者：朱景英
朝代：清

港通略彴路萦纡，倚郭人家种艺殊。解识花花与叶叶，红鹦鹉伴绿珊瑚。肥添抹丽如擎盏，香逗多罗似擘橙。都入卖花声里唱，担头春色听来曾。番梨番蒜摘盈筐，挦剥番藷一例尝。说与老饕浑莫识，垂涎不到荷兰乡。挂席扬帆采亦疲，石华海月总离奇。那知鲙得银丝鲫，正坐风潭百顷时。海燕喃喃晓梦通，潮鸡喔喔扶桑红。夜来怪底闻唶唶，不叫刍尼叫守宫。罢试旗枪雪色瓯，醉人槟子佐扶留。年时自觉颓唐甚，也许红潮两颊浮。觳觫牵车轣辘行，绝无捆载致奇嬴。就一凉饭桄榔树，滚滚惊沙听铎声。竟体吹香玉色如，絺衣麝处月弦初。多情小草能忘否，为课园丁一荷锄。
东瀛杂诗·其一
作者：朱景英
朝代：清

港通略彴路萦纡，倚郭人家种艺殊。解识花花与叶叶，红鹦鹉伴绿珊瑚。
东瀛杂诗·其七
作者：朱景英
朝代：清

觳觫牵车轣辘行，绝无捆载致奇嬴。就一凉饭桄榔树，滚滚惊沙听铎声。
东瀛杂诗·其三
作者：朱景英
朝代：清

番梨番蒜摘盈筐，挦剥番藷一例尝。说与老饕浑莫识，垂涎不到荷兰乡。
东瀛杂诗·其二
作者：朱景英
朝代：清

肥添抹丽如擎盏，香逗多罗似擘橙。都入卖花声里唱，担头春色听来曾。
东瀛杂诗·其五
作者：朱景英
朝代：清

海燕喃喃晓梦通，潮鸡喔喔扶桑红。夜来怪底闻唶唶，不叫刍尼叫守宫。
东瀛杂诗·其八
作者：朱景英
朝代：清

竟体吹香玉色如，絺衣麝处月弦初。多情小草能忘否，为课园丁一荷锄。
东瀛杂诗·其六
作者：朱景英
朝代：清

罢试旗枪雪色瓯，醉人槟子佐扶留。年时自觉颓唐甚，也许红潮两颊浮。
东瀛杂诗·其四
作者：朱景英
朝代：清

挂席扬帆采亦疲，石华海月总离奇。那知鲙得银丝鲫，正坐风潭百顷时。
为伯卿题山水障子
作者：朱景英
朝代：清

泉细静相求，山深静已古。真性得峥泓，幽人静无语。飞流故喷薄，绝巘何嵯峨。所以谢幼舆，邱壑趣已多。眼中无丹青，句妙山水障。可惜杜少陵，不见黄公望。三十六岛外，置身毗舍耶。如何图绘里，清梦落云沙。
为伯卿题山水障子·其一
作者：朱景英
朝代：清

泉细静相求，山深静已古。真性得峥泓，幽人静无语。
为伯卿题山水障子·其三
作者：朱景英
朝代：清

眼中无丹青，句妙山水障。可惜杜少陵，不见黄公望。
为伯卿题山水障子·其二
作者：朱景英
朝代：清
体裁：五言绝句

飞流故喷薄，绝巘何嵯峨。所以谢幼舆，丘壑趣已多。
为伯卿题山水障子·其二
作者：朱景英
朝代：清

飞流故喷薄，绝巘何嵯峨。所以谢幼舆，邱壑趣已多。
为伯卿题山水障子·其四
作者：朱景英
朝代：清

三十六岛外，置身毗舍耶。如何图绘里，清梦落云沙。
为尹拜石题芦塘舣棹图
作者：朱景英
朝代：清

湖风淅淅水平堤，绿偃菰芦一剪齐。泊宅村边消受煞，瓜皮艇子蒻篷低。侬船镇日傍渔矶，倚桨红襟见亦稀。底怪钱塘戴文进，燕支渲染钓师衣。
为尹拜石题芦塘舣棹图·其一
作者：朱景英
朝代：清

湖风淅淅水平堤，绿偃菰芦一剪齐。泊宅村边消受煞，瓜皮艇子蒻篷低。
为尹拜石题芦塘舣棹图·其二
作者：朱景英
朝代：清

侬船镇日傍渔矶，倚桨红襟见亦稀。底怪钱塘戴文进，燕支渲染钓师衣。
九日
作者：朱景英
朝代：清

久别篱边菊，来乘海上槎。一官远如客，九日倍思家。风雨亲朋阔，沅湘道路赊。凭高搔短发，吟望不胜嗟。
九日同人集东堂观剧是日演周忠介公遗事
作者：朱景英
朝代：清

萸洒停觞菊未开，西风节候罢登台。殊乡忍作龙山会，故事凭增虎阜哀。孟博传中存梗概，要离冢畔满蒿莱。无端吊古逢今日，一曲令人首重回。
五日诸罗道中
作者：朱景英
朝代：清

尘路邈何极，流风溯不禁。蛮荒行役客，荆楚岁时心。无分陈蒲叶，相于想竹林。驱车自兹始，愁绝为登临。
五月十日王曲台明府邀同那西林副帅李蘧庵司马集彰化县斋宴乐月夜行二十里归抵海壖寓舍已漏下四鼓矣
作者：朱景英
朝代：清

征车五月触炎风，怀抱难开堀堁中。热客到门惭褦襶，故人接席听玲珑。月痕逐处侵寻没，露气熏来曲折通。自笑驱驰成底事，不教尊酒一宵同。
人日
作者：朱景英
朝代：清

元日到人日，他乡胜故乡。疏花披素艳，沙岸绕微茫。锦里残丹灶，春星带草堂。平生为幽兴，同客未能忘。
人日会饮
作者：朱景英
朝代：清

晴日逢开岁，春风趣举觞。当筵宾履错，入馔野蔬香。迹已轻荒徼，心仍负草堂。题诗意无限，应不为欢场。
人日即事
作者：朱景英
朝代：清

新年剧人事，乘暇度兹辰。竹叶虽无分，梅花得少亲。清晖揽如许，旧雨话何频。不觉西窗晚，烦纡散几巡。
人日成成山司马招同解辛圃文燧王亮斋周立斋大本三明府集饮官斋
作者：朱景英
朝代：清

四逢人日总晴天，物候今年得气先。腊冻未消花信逗，春盘初荐菜芽鲜。尊前谭笑庄谐杂，座上宾朋去住牵。取次东风挂帆好，南皮回指海云边。
人日柬伯卿
作者：朱景英
朝代：清

此日新年胜，他乡旧雨稀。快晴验人意，耽静息尘机。酒快分筵斗，花怜隔院飞。素心肯来访，深话趁斜晖。
伏日邀同鸠兹韦载玉锡山周梅亭龙骧玉峰孙翼青进吴趋李槎寄掞新安吴澹如基尧武林施祓堂爟暨子婿高时夏从于和埮集来鸥馆小饮分赋得南字
作者：朱景英
朝代：清

居然水北与花南，门径从教步屧探。旧雨遥天成小集，寒冰炎日助深谭。生涯鱼茧閒中理，乡味莼鲈梦里谙。促席一尊拚尽醉，散襟珍重晚凉贪。
伯卿官新成奉题，四章
作者：朱景英
朝代：清

古言国宅即官衙，称意经营宦亦家。万里代云高雁断，十年海雨野鸥赊。得来清气归兰席，取次春风讯楝花。好在诛茅庾开府，不教邱壑废天涯。攒罗画戟与油幢，轩闼重新占此邦。为护印床花绕径，好安研席树当窗。分题静数迟迟漏，促坐徐倾浅浅缸。诗酒如君合驱使，胜情还擅境无双。桐华披拂一亭云，鹄对于兹忆卯君。只谓栖皮勤习射，翻从异地感离群。本根孝友风犹古，规矩高曾世有芬。堂构依然家法在，底誇新筑张吾军。师门海外笃情亲，踪迹苔岑合亦真。司马设官缘武事，将军赐号本文人。我耽研北清閒甚，君向花南结构新。博得濠梁相视笑，惠庄至竟远风尘。
伯卿官新成奉题，四章·其一
作者：朱景英
朝代：清
体裁：七言律诗

古言国宅即官衙，称意经营宦亦家。万里代云高雁断，十年海雨野鸥赊。得来清气归兰席，取次春风讯楝花。好在诛茅庾开府，不教丘壑废天涯。
伯卿官新成奉题，四章·其一
作者：朱景英
朝代：清

古言国宅即官衙，称意经营宦亦家。万里代云高雁断，十年海雨野鸥赊。得来清气归兰席，取次春风讯楝花。好在诛茅庾开府，不教邱壑废天涯。
伯卿官新成奉题，四章·其三
作者：朱景英
朝代：清

桐华披拂一亭云，鹄对于兹忆卯君。只谓栖皮勤习射，翻从异地感离群。本根孝友风犹古，规矩高曾世有芬。堂构依然家法在，底誇新筑张吾军。
伯卿官新成奉题，四章·其二
作者：朱景英
朝代：清

攒罗画戟与油幢，轩闼重新占此邦。为护印床花绕径，好安研席树当窗。分题静数迟迟漏，促坐徐倾浅浅缸。诗酒如君合驱使，胜情还擅境无双。
伯卿官新成奉题，四章·其四
作者：朱景英
朝代：清

师门海外笃情亲，踪迹苔岑合亦真。司马设官缘武事，将军赐号本文人。我耽研北清閒甚，君向花南结构新。博得濠梁相视笑，惠庄至竟远风尘。
伯卿示松石二歌读而善之续歌以广其意
作者：朱景英
朝代：清

叠石不厌小于拳，种松那计短于帚。云腴雾鬣即离间，具体依微露跟肘。主人爱石兼爱松，心期海外留高踪。昨日辇石忽得意，一朝题品欹云峰。乞松一株才及髀，便尔颠狂叫未已。谓是盘拿倔彊姿，况与山骨争奇诡。淋漓大作挥宣毫，巧规节目模嶕峣。松也石也得所遭，示我时复歌且谣。上陈嵩少山头太华顶，中有窈窕仙关横侧之峰岭。厥产物状苍以黝，天外飞来只俄顷。我读未竟意憬然，土宜材质均由天。当其弃置甘濩落，何人物色披风烟。世事由来惑皮相，不则同声恣谯让。拘墟笃时递相沿，齐物蒙庄每惆怅。如斯松石忽刮磨，主人一日三摩挲。此间胜事何其多，君歌我还赓君歌。
值拜石北港兰若夜话久之时将返槜李诗以赠别
作者：朱景英
朝代：清

踪迹飘飘者，风萍合一宵。佛言无住著，予意总萧条。鳀国游应倦，鸳湖兴自饶。曰归归亦得，何以慰征轺。
元夜宴集楝花书屋
作者：朱景英
朝代：清

盍簪朋酒四筵陈，皎月华镫一夕春。隔幔箫声吹不绝，捲帘花气坐相亲。恰逢蒋诩开新径，况有何戡是旧人。如此风光如此境，为欢那复计官贫。
八月十五夜
作者：朱景英
朝代：清

露气尊前白，家山梦里青。岁时忆荆楚，潮汐讯沧溟。一水蒹葭溯，中年丝竹听。无端度良夜，寂历绿莎厅。
六月六日即事
作者：朱景英
朝代：清

竹素丛残海外装，官閒偏为曝书忙。风床叶叶舒还卷，消受长天古墨香。
六月十五夜对月
作者：朱景英
朝代：清

过雨微云淡，高天片月明。影移花径乱，凉觉葛衣轻。千里一轮共，中宵百感生。愿言歌窈窕，沧海若为情。
冬夜南园同人观演拙制桃花缘传奇
作者：朱景英
朝代：清

艳异争传本事诗，返生香里逗情痴。春风有底干卿事，记取桃花见面时。谱就重翻意自惺，消磨白日唱还停。临川老子颓唐甚，却搯檀痕教小伶。圆爱潟盘珠的皪，弱怜踠地柳缠绵。坐中不少周郎顾，愧煞词场属老颠。到地无霜月有痕，夜阑曲罢转销魂。青衫讵为琵琶湿，说著天涯泪已繁。
冬夜南园同人观演拙制桃花缘传奇·其一
作者：朱景英
朝代：清

艳异争传本事诗，返生香里逗情痴。春风有底干卿事，记取桃花见面时。
冬夜南园同人观演拙制桃花缘传奇·其三
作者：朱景英
朝代：清

圆爱潟盘珠的皪，弱怜踠地柳缠绵。坐中不少周郎顾，愧煞词场属老颠。
冬夜南园同人观演拙制桃花缘传奇·其二
作者：朱景英
朝代：清

谱就重翻意自惺，消磨白日唱还停。临川老子颓唐甚，却搯檀痕教小伶。
冬夜南园同人观演拙制桃花缘传奇·其四
作者：朱景英
朝代：清

到地无霜月有痕，夜阑曲罢转销魂。青衫讵为琵琶湿，说著天涯泪已繁。
凤山道中
作者：朱景英
朝代：清

秋气偏迟到海涯，征舆触热走尘沙。雨馀少觉凉飔入，一路香吹晚稻花。语经重译总差讹，诘曲村墟鹘突过。一事南来差不恶，山光揽得半屏多。那曾仙袂挹浮邱，岭海中间自在游。咫尺阆风烟羃䍥，暮云不隔小流求。深黑蛮溪束火来，乱流中夜困舆儓。少游数语关千古，讵独文渊首重回。
凤山道中·其一
作者：朱景英
朝代：清

秋气偏迟到海涯，征舆触热走尘沙。雨馀少觉凉飔入，一路香吹晚稻花。
凤山道中·其三
作者：朱景英
朝代：清

那曾仙袂挹浮邱，岭海中间自在游。咫尺阆风烟羃䍥，暮云不隔小流求。
凤山道中·其二
作者：朱景英
朝代：清

语经重译总差讹，诘曲村墟鹘突过。一事南来差不恶，山光揽得半屏多。
凤山道中·其四
作者：朱景英
朝代：清

深黑蛮溪束火来，乱流中夜困舆儓。少游数语关千古，讵独文渊首重回。
十一夜
作者：朱景英
朝代：清

凉风入虚牖，初漏月痕敧。幽意少人会，息机惟自知。远怀许元度，愿学荣启期。何处寻真乐，清宵惬所思。
十一月十九日同余退如大进韩璞园琮王亮斋右弼集饮任伯卿官斋
作者：朱景英
朝代：清

流光能博几何欢，衿契相从慰岁寒。底事沧洲不成趣，闻来须放酒杯宽。楝花风后刺桐霞，忽为萧骚感岁华。一种金城司马恨，攀条无那复天涯。鸣镝声声斗射堋，输他猿臂挽强能。个中柔燥谁堪喻，昨夜南山饮羽曾。冉駹西去倚长城，继起终童亦请缨。忠孝合推名父子，一时低首李西平。漫于人地指兜鍪，插架牙签富邺侯。听取扶风豪士咏，建安横槊属并州。珠海名家上将才，新从鲲屿射潮回。羡渠意气饶魁垒，知自趋承朵殿来。旧家门望盛何阳，早岁才名远擅场。今日拍浮沧海上，阿谁能识鲁灵光。剧爱琅琊王长史，席间麈尾散风怀。海东亦出栽花手，准备春来醉眼揩。斑驳新霜点鬓丝，廉夫老去倦支颐。玉山宾客休腾笑，铁笛当筵试一吹。秉烛相看梦寐如，鼕鼕街鼓报更初。觥船棹后旗枪罢，小别还留兴有馀。
十一月十九日同余退如大进韩璞园琮王亮斋右弼集饮任伯卿官斋·其一
作者：朱景英
朝代：清

流光能博几何欢，衿契相从慰岁寒。底事沧洲不成趣，闻来须放酒杯宽。
十一月十九日同余退如大进韩璞园琮王亮斋右弼集饮任伯卿官斋·其七
作者：朱景英
朝代：清

旧家门望盛何阳，早岁才名远擅场。今日拍浮沧海上，阿谁能识鲁灵光。
十一月十九日同余退如大进韩璞园琮王亮斋右弼集饮任伯卿官斋·其三
作者：朱景英
朝代：清

鸣镝声声斗射堋，输他猿臂挽强能。个中柔燥谁堪喻，昨夜南山饮羽曾。
十一月十九日同余退如大进韩璞园琮王亮斋右弼集饮任伯卿官斋·其九
作者：朱景英
朝代：清

斑驳新霜点鬓丝，廉夫老去倦支颐。玉山宾客休腾笑，铁笛当筵试一吹。
十一月十九日同余退如大进韩璞园琮王亮斋右弼集饮任伯卿官斋·其二
作者：朱景英
朝代：清

楝花风后刺桐霞，忽为萧骚感岁华。一种金城司马恨，攀条无那复天涯。
十一月十九日同余退如大进韩璞园琮王亮斋右弼集饮任伯卿官斋·其五
作者：朱景英
朝代：清

漫于人地指兜鍪，插架牙签富邺侯。听取扶风豪士咏，建安横槊属并州。
十一月十九日同余退如大进韩璞园琮王亮斋右弼集饮任伯卿官斋·其八
作者：朱景英
朝代：清

剧爱琅琊王长史，席间麈尾散风怀。海东亦出栽花手，准备春来醉眼揩。
十一月十九日同余退如大进韩璞园琮王亮斋右弼集饮任伯卿官斋·其六
作者：朱景英
朝代：清

珠海名家上将才，新从鲲屿射潮回。羡渠意气饶魁垒，知自趋承朵殿来。
十一月十九日同余退如大进韩璞园琮王亮斋右弼集饮任伯卿官斋·其十
作者：朱景英
朝代：清

秉烛相看梦寐如，鼕鼕街鼓报更初。觥船棹后旗枪罢，小别还留兴有馀。
十一月十九日同余退如大进韩璞园琮王亮斋右弼集饮任伯卿官斋·其四
作者：朱景英
朝代：清

冉駹西去倚长城，继起终童亦请缨。忠孝合推名父子，一时低首李西平。
十六夜病榻见月
作者：朱景英
朝代：清

入秋频看月，今夜动西风。圆魄不改色，林柯振若空。匡床无寐后，残漏苦吟中。举似维摩诘，机锋尔许通。
十月十一日过馀斋听陈山人鸣谦弹琴
作者：朱景英
朝代：清

海上稀闻雁，横琴奏塞鸿。何心避矰缴，馀响散丝桐。伫兴七弦遍，经时尺素通。怀哉岁将晏，木落楚江东。
十月廿四日伯卿招饮即席有赠
作者：朱景英
朝代：清

炎海无冰雪，浑忘十月天。客心故摇落，人事况推迁。纵饮非吾愿，同袍觉汝贤。流光应共惜，岁晏此穷边。勋业君能树，衰迟我自知。致身须及早，送老敢嗟卑。橘失踰淮性，匏愆渡汉期。一樽还慰藉，他日记天涯。
十月廿四日伯卿招饮即席有赠·其一
作者：朱景英
朝代：清

炎海无冰雪，浑忘十月天。客心故摇落，人事况推迁。纵饮非吾愿，同袍觉汝贤。流光应共惜，岁晏此穷边。
十月廿四日伯卿招饮即席有赠·其二
作者：朱景英
朝代：清

勋业君能树，衰迟我自知。致身须及早，送老敢嗟卑。橘失踰淮性，匏愆渡汉期。一樽还慰藉，他日记天涯。
午睡梦伯卿
作者：朱景英
朝代：清

怀人不能已，江海故绵绵。浃岁阔颜色，音书来判年。频挥吹雨泪，忍诵停云篇。握手怅何许，西窗梦寐边。
南园古榕歌
作者：朱景英
朝代：清

绿阴覆地天宇黯，蛟虬攫拿风雨撼。南园榕植自何年，照眼苍然不容揽。昔闻此境最荒昒，历志四裔罕载笔。澎湖岛仅见隋书，传说毗舍耶放怫。蜑人鳀人一种耳，割牛皮地红夷徙。倭奴郑寇互终始，吹起腥风溅海水。不解榕也于兹阅凡几，龙汉灰馀尚如彼。我往官长溪，曾见榕构屏。顷来鸿指园，又见支梁形。中间榕城奔走亦数数，那如此榕近我几塌青濛冥。或言榕松篆隶字本通，或言榕以不材天年终。不见五大夫受秦时封，龙鳞错落状岂同。材大难用古所恫，讵与纷纷众木争海棕。诋諆为榕雪，纰缪为榕剖。树老宜为神所守，灵异不数龙城柳。榕兮榕兮于汝动古怀，一日再拜舍汝谁为侪。
南社即事
作者：朱景英
朝代：清

桄榔覆叶海棕直，丛筱钩枝野藤羃。缚茅编竹土抟甓，蜗壳中间杂庖湢。卸装小憩徕花蛮，赉以吉贝珠簪环。椰倾白酒袒割肉，醉饱諵諵齐万福。蛮奴拍手蛮妇歌，溪山乐事何其多。
又为书亭镇帅题小山宗伯画扇
作者：朱景英
朝代：清

三十六湾秋正熟，帆如落叶飘相续。幅幅随风卸复张，逶迤曲岸峰颓绿。十年不棹湘之湾，梦中倭堕疑烟鬟。忽从画里见彷佛，只少苦竹痕斑斑。画家多师董北苑，派别梁溪更深稳。静树停流何有无，读画辄觉形神远。让翁戏墨散老怀，潇湘入手清无霾。宝之欲袭青丝緺，从今画扇题新斋。
又赠槎寄
作者：朱景英
朝代：清

不见李生久，飘零似转蓬。筑居仙缥缈，门巷落青枫。兴与烟霞会，交亲气慨中。谁能更拘束，愁坐正书空。
后陇早发
作者：朱景英
朝代：清

彻夜严风撼树声，海壖北去早寒生。真成五月披裘客，那更殊方叱驭行。惫矣岛夷烦力役，寂然里鼓闹征程。简书于我何相迫，无限衰迟远宦情。
和伯卿庭石之作
作者：朱景英
朝代：清

略存山意思，数笏石争长。忽忆双峨色，难为梦寐忘。露华滋藓碧，雨气袭衣凉。小簇罗浮境，烟云滃一堂。
和伯卿弹琴作
作者：朱景英
朝代：清

美人鸣素琴，清响下高阁。泠泠七弦汎，脉脉孤怀托。似闻缑氏山，神秀钟伊雒。如何王子晋，只解慕笙鹤。
哭二侄
作者：朱景英
朝代：清

巳矣尚何说，因予累汝身。相从穷海外，竟作不归人。半世惟孤露，浮生亦幻尘。白头双泪尽，忍复值残春。
喜晤尹拜石即与言别
作者：朱景英
朝代：清

怀君逾浃岁，相见复相怜。霜雪寒如此，风波险故然。宿春蛮徼路，倚棹海门船。聚散嗟何促，含情共远天。
坌山作
作者：朱景英
朝代：清

毒雾出深涧，终朝惨澹间。何人肯来此，坐石弄潺湲。不到普陀岩，普门身忽现。万古海潮音，自此十方遍。遇方亦成圭，石际一泓注。不敢漱吾齿，上有徐凝句。眺远鸡笼山，寒袭鸡笼雪。亭午尚添衣，那堪曦景灭。
坌山作·其一
作者：朱景英
朝代：清

毒雾出深涧，终朝惨澹间。何人肯来此，坐石弄潺湲。
坌山作·其三
作者：朱景英
朝代：清

遇方亦成圭，石际一泓注。不敢漱吾齿，上有徐凝句。
坌山作·其二
作者：朱景英
朝代：清

不到普陀岩，普门身忽现。万古海潮音，自此十方遍。
坌山作·其四
作者：朱景英
朝代：清

眺远鸡笼山，寒袭鸡笼雪。亭午尚添衣，那堪曦景灭。
壬辰1772元日立春
作者：朱景英
朝代：清

东皇暖艳履端浮，启曙苍龙应候游。行处阳春原有脚，吹来太簇正从头。云占三素仪金凤，冻破重阴出土牛。祥序屡逢矜盛事，咏歌何限起沧洲。
夏夜咏庭前杂卉四首
作者：朱景英
朝代：清

串串柔丝挂玉台，沅湘风味托琼瑰。凭教滴尽蟾蜍泪，不向方诸掬得来。
夏夜咏庭前杂卉四首
作者：朱景英
朝代：清

小簇何郎雾夕诗，微波脉脉解通辞。怜渠欲堕犹开候，月下风前尔许思。
夏夜咏庭前杂卉四首
作者：朱景英
朝代：清

瑶华影里见曼殊，鼻观参来淡欲无。薝卜入林香近远，晚风吹上十眉图。
夏夜咏庭前杂卉四首
作者：朱景英
朝代：清

碎剪纤苞静夜分，短篱疏处逗微薰。动人芳杜思何限，露气江乡久不闻。
夏夜闻涛
作者：朱景英
朝代：清

海势先秋阔，涛声入夜闻。逆潮骄骤雨，狂飓殷颓云。一枕惊难定，繁喧沓不分。平生耽寂静，忽复博微醺。
夜坐
作者：朱景英
朝代：清

移榻当轩坐夜分，雨馀露气浸帘纹。度垣萤火微微见，隔牖花香细细闻。世阅大千还汎海，年过半百欲看云。无多梦寐天涯滞，华发灯前感易纷。
夜雨阻水野次
作者：朱景英
朝代：清

云黑四山雨，山泉百道流。坼崖声出涧，绝壑夜无舟。哭岂穷途效，宾谁一榻留。天明偏不肯，客路及中秋。
女戎图
作者：朱景英
朝代：清

衷甲韬弧结束奇，据鞍顾盼学男儿。兜鍪侧处瑶簪脱，时复春风鬓影吹。汉关秦月雁门霜，猎猎风驰古战场。剽斗健儿身手好，晓寒曾试薄罗裳。军书三万替爷名，陇首秋云识此情。能辨雌雄谁具眼，断章还取木兰行。洗氏军容锦伞标，秦家名号亚嫖姚。那知隔幔传经者，亦偃红旗出翠翘。
女戎图·其一
作者：朱景英
朝代：清

衷甲韬弧结束奇，据鞍顾盼学男儿。兜鍪侧处瑶簪脱，时复春风鬓影吹。
女戎图·其三
作者：朱景英
朝代：清

军书三万替爷名，陇首秋云识此情。能辨雌雄谁具眼，断章还取木兰行。
女戎图·其二
作者：朱景英
朝代：清

汉关秦月雁门霜，猎猎风驰古战场。剽斗健儿身手好，晓寒曾试薄罗裳。
女戎图·其四
作者：朱景英
朝代：清

洗氏军容锦伞标，秦家名号亚嫖姚。那知隔幔传经者，亦偃红旗出翠翘。
官斋新构落成题壁，四章
作者：朱景英
朝代：清

海东宦况伴鸥閒，官舍如舟泊一湾。灯火纸窗风雨后，波涛沙岸夏秋间。幼安榻许随身设，仲蔚蒿将任意删。等是林宗曾宿处，兴馀洒扫未容悭。数弓隙地久荒芜，添个轩堂入画图。位置意从疏淡得，周遭境与静虚俱。乌衣识路新巢定，翠筱窥墙旧径纡。霁景亦延凉月伫，俗尘能到此间无。悠悠澹沣仲宣句，善长曾援注水经。羡尔澄潭涵绿净，愁予远道眇青冥。莼羹乡味怀空托，齑粥书声意自惺。偶为官斋题榜子，寸心讵负草堂灵。年时一砚镇相随，新辟南窗坐更宜。结习平生老文字，消閒长日乐华滋。羁栖亦觉吾卢爱，却扫无多客屐移。比似襄阳颠外史，一船书画是心期。
官斋新构落成题壁，四章·其一
作者：朱景英
朝代：清

海东宦况伴鸥閒，官舍如舟泊一湾。灯火纸窗风雨后，波涛沙岸夏秋间。幼安榻许随身设，仲蔚蒿将任意删。等是林宗曾宿处，兴馀洒扫未容悭。
官斋新构落成题壁，四章·其三
作者：朱景英
朝代：清

悠悠澹沣仲宣句，善长曾援注水经。羡尔澄潭涵绿净，愁予远道眇青冥。莼羹乡味怀空托，齑粥书声意自惺。偶为官斋题榜子，寸心讵负草堂灵。
官斋新构落成题壁，四章·其二
作者：朱景英
朝代：清

数弓隙地久荒芜，添个轩堂入画图。位置意从疏淡得，周遭境与静虚俱。乌衣识路新巢定，翠筱窥墙旧径纡。霁景亦延凉月伫，俗尘能到此间无。
官斋新构落成题壁，四章·其四
作者：朱景英
朝代：清

年时一砚镇相随，新辟南窗坐更宜。结习平生老文字，消閒长日乐华滋。羁栖亦觉吾卢爱，却扫无多客屐移。比似襄阳颠外史，一船书画是心期。
宿郑氏庄
作者：朱景英
朝代：清

此行非选胜，佳处小盘桓。泉响依阶细，藤阴覆径寒。流风溯如写，疏雨听将残。一夕秋声觉，萧然感百端。
寄题伯卿说剑图
作者：朱景英
朝代：清

平生未买耶溪水，那解千里与十步。勇烈伯子说剑豪，绘图要我题诗句。自言用意故自别，须知不袭蒙庄说。书生从事羽林郎，七校移官来百越。又来海外窃斗糈，将领承平虚岁月。衋然动念先将军，遗匣尚留三尺铁。一试克靖萧关戎，再试直捣冉駹穴。龙身虎气经百磨，末路峨峨完大节。男儿三十不自立，忍使前人光遏佚。摩挲此铁铁依然，酬报何曾竭毫发。以此貌作兜鍪人，抚剑傍徨意彷佛。我闻君语睇君图，舐笔欲下还踌蹰。谓君意气颇自负，丹青渲染缨曼胡。周文矩画亦奇隽，讵如此图忠孝俱。卷图还君不敢作，君竟携之去灊霍。海门送别临清秋，隔岁风烟俨如昨。思君不见图亦邈，苍茫独咏期偿诺。诗成寄君君勿嗤，说剑如斯差不恶。
寒夜拜石过别新知可念作此
作者：朱景英
朝代：清

风雨禾中路，冰霜节后经。朅来犹梦寐，相识岂飘零。李白诗无敌，成连棹不停。岁寒尊酒共，应惜一灯荧。
寒食
作者：朱景英
朝代：清

寒食频年泪，羁栖万里身。松楸馀怅望，节序每伤神。老习莺花寂，离知骨肉亲。春风行坐处，谁与慰艰辛。
将与伯卿别过官斋作此
作者：朱景英
朝代：清

海外成轻别，年时海外逢。素心无几辈，华发剩孤踪。不转有如石，后凋惟此松。眷言存息壤，庭际怅相从。
岁晏
作者：朱景英
朝代：清

岁晏无消息，梅花似故人。何因慰幽独，只觉溷风尘。歌为竹枝续，杯于桑落亲。孤怀更谁托，我惜小园春。
恽道生画山水歌
作者：朱景英
朝代：清
体裁：古风

毗陵恽氏工作画，正叔本在道生后。正叔写生妙入神，何似道生挥毫如运帚。胸中丘壑蟠几许，落手寻丈等粒黍。笔底已无高房山，眼边不数米家虎。由来大巧无纤辞，讵有大力肯事轻描淡写为。窠臼尽脱笔墨外，不施皴染艺更奇。多君论画兼论文，读书读画同所云。愚意读画仍自读书始，俗工院体徒纷纷。世人但爱南田子，花叶工为没骨体。边徐而后叹独绝，寸缣尺素珍莫比。我获此幅赏其大落墨，是用作歌表奇伟。噫嚱吁，读画录中传久矣。
恽道生画山水歌
作者：朱景英
朝代：清

毗陵恽氏工作画，正叔本在道生后。正叔写生妙入神，何似道生挥毫如运帚。胸中邱壑蟠几许，落手寻丈等粒黍。笔底已无高房山，眼边不数米家虎。由来大巧无纤辞，讵有大力肯事轻描淡写为。窠臼尽脱笔墨外，不施皴染艺更奇。多君论画兼论文，读书读画同所云。愚意读画仍自读书始，俗工院体徒纷纷。世人但爱南田子，花叶工为没骨体。边徐而后叹独绝，寸缣尺素珍莫比。我获此幅赏其大落墨，是用作歌表奇伟。噫嚱吁，读画录中传久矣。
感兴
作者：朱景英
朝代：清

陶公高秋人，性本不谐俗。至慎阮步兵，猊以狂自覆。贤者涉末流，迷阳伤却曲。要不小其身，高厚何蹐局。抵鹊猥以珠，腊鼠矜为璞。所识故茫昧，况乃耳代目。鸾鹤无卑响，松柏无凡枝。寥天邈何闻，幽谷闇勿知。翔者高且远，植者古以奇。物各有本性，人乃盭窒之。风不散太音，雪不虐贞姿。昭质完无亏，造物岂有私。山吾知其高，海吾知其深。相于而白首，吾不知其心。古人交以心，今人交以金。举世利交者，同利不同岑。阅人无贤愚，阅世无古今。众鸟归一林，众响叶一音。众交联一心，君子矢其忱。蜩以五月鸣，槿以一朝繁。蜩鸣尚阅序，槿繁不及昏。饱露外何求，美荫周林园。所志在廉让，清响时一喧。嗟彼卉木荣，依托惟篱樊。萎华萧艾丛，浮艳谁与扪。下士学齐物，齐末遗本根。即目了可鉴，斯义匪躗言。
感兴·其一
作者：朱景英
朝代：清

陶公高秋人，性本不谐俗。至慎阮步兵，猊以狂自覆。贤者涉末流，迷阳伤却曲。要不小其身，高厚何蹐局。抵鹊猥以珠，腊鼠矜为璞。所识故茫昧，况乃耳代目。
感兴·其三
作者：朱景英
朝代：清

山吾知其高，海吾知其深。相于而白首，吾不知其心。古人交以心，今人交以金。举世利交者，同利不同岑。阅人无贤愚，阅世无古今。众鸟归一林，众响叶一音。众交联一心，君子矢其忱。
感兴·其二
作者：朱景英
朝代：清

鸾鹤无卑响，松柏无凡枝。寥天邈何闻，幽谷闇勿知。翔者高且远，植者古以奇。物各有本性，人乃盭窒之。风不散太音，雪不虐贞姿。昭质完无亏，造物岂有私。
感兴·其四
作者：朱景英
朝代：清

蜩以五月鸣，槿以一朝繁。蜩鸣尚阅序，槿繁不及昏。饱露外何求，美荫周林园。所志在廉让，清响时一喧。嗟彼卉木荣，依托惟篱樊。萎华萧艾丛，浮艳谁与扪。下士学齐物，齐末遗本根。即目了可鉴，斯义匪躗言。
明吴江女子叶小鸾自写小影为顾鉴沙题
作者：朱景英
朝代：清

藕丝孔里几由旬，十七芳华只幻尘。解道梅花如静女，疏香阁畔认前身。晨书暝写遍缣缃，点染丹铅亦擅场。识取毫端吹欲活，画叉乞与返生香。观香妹子波微步，写韵仙人体迅飞。要是洛灵诸眷属，丹枫江上采珠归。泪叶飘零岁欲残，月明空怅画阑干。春风鬓影丹青见，肯许弹琴近坐看。一觉游仙雪爪痕，非非想亦画中论。何当无叶重翻案，更为梅花■爱根。一生心事吴江叶，得句曾将小篆镌。莺脰湖边消息断，花枝依旧蘸波鲜。
明吴江女子叶小鸾自写小影为顾鉴沙题·其一
作者：朱景英
朝代：清

藕丝孔里几由旬，十七芳华只幻尘。解道梅花如静女，疏香阁畔认前身。
明吴江女子叶小鸾自写小影为顾鉴沙题·其三
作者：朱景英
朝代：清

观香妹子波微步，写韵仙人体迅飞。要是洛灵诸眷属，丹枫江上采珠归。
明吴江女子叶小鸾自写小影为顾鉴沙题·其二
作者：朱景英
朝代：清

晨书暝写遍缣缃，点染丹铅亦擅场。识取毫端吹欲活，画叉乞与返生香。
明吴江女子叶小鸾自写小影为顾鉴沙题·其五
作者：朱景英
朝代：清

一觉游仙雪爪痕，非非想亦画中论。何当无叶重翻案，更为梅花■爱根。
明吴江女子叶小鸾自写小影为顾鉴沙题·其六
作者：朱景英
朝代：清

一生心事吴江叶，得句曾将小篆镌。莺脰湖边消息断，花枝依旧蘸波鲜。
明吴江女子叶小鸾自写小影为顾鉴沙题·其四
作者：朱景英
朝代：清

泪叶飘零岁欲残，月明空怅画阑干。春风鬓影丹青见，肯许弹琴近坐看。
晚步
作者：朱景英
朝代：清

晚天凉意逗帘波，行饭前除绿绽莎。忽觉暗香侵袂下，西风吹散贝多罗。
晚香玉绝句
作者：朱景英
朝代：清

翠羽明珠欲比肩，香生细细月娟娟。销魂一种梨花梦，莫为横陈薄小怜。
月夜闻笛次伯卿韵
作者：朱景英
朝代：清

枨触为长笛，飞声静夜哀。离人沧海上，孤吹水云回。境僻绝喧籁，天寒迟熟梅。裌衣忍深坐，清听月中来。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事
作者：朱景英
朝代：清

不待莺花上巳天，炎方物候得春先。小桃树底残红遍，刚值灯期意惘然。飘忽扶桑万里风，一时豪致羡群公。藕丝孔亦安身得，等入由旬计算中。平原十日足盘桓，鬨饮争从壁上观。凭仗糟邱高筑垒，军容河朔撼他难。清言亦绮谑亦善，说鬼何妨妄听云。醉后叫呶应不禁，喜无骂座灌将军。诗味中边食蜜甜，微参妙旨印华严。如何主客新图样，苦费精神逐句拈。花花相对叶相当，一曲勾留一段香。自笑爱根牵未了，著绯司马本来狂。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事·其一
作者：朱景英
朝代：清

不待莺花上巳天，炎方物候得春先。小桃树底残红遍，刚值灯期意惘然。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事·其三
作者：朱景英
朝代：清

平原十日足盘桓，鬨饮争从壁上观。凭仗糟邱高筑垒，军容河朔撼他难。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事·其二
作者：朱景英
朝代：清

飘忽扶桑万里风，一时豪致羡群公。藕丝孔亦安身得，等入由旬计算中。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事·其五
作者：朱景英
朝代：清

诗味中边食蜜甜，微参妙旨印华严。如何主客新图样，苦费精神逐句拈。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事·其六
作者：朱景英
朝代：清

花花相对叶相当，一曲勾留一段香。自笑爱根牵未了，著绯司马本来狂。
正月十八日邀那西林兰泰余退如任伯卿李蘧庵本楠王亮斋王曲台执礼集澹怀轩即事·其四
作者：朱景英
朝代：清

清言亦绮谑亦善，说鬼何妨妄听云。醉后叫呶应不禁，喜无骂座灌将军。
正月十六夜鲲屿即事
作者：朱景英
朝代：清

曼衍鱼龙夜，喧阗鼓角来。将军重横海，宾客快登台。古堞星芒出，高舻火射回。还歌紫云曲，一泻白银堆。
正月廿二日余以西旋自海门登舟与解戒予文炯辛圃王亮斋别
作者：朱景英
朝代：清

薄宦真成汗漫游，重溟以外四经秋。劳薪谁解轮辕惜，退院难为瓶钵谋。晨夕素心殊可念，川涂白首尚何求。年时惯洒临岐泪，几日东风竟放舟。
汉铜研滴是莘田二丈遗物
作者：朱景英
朝代：清

曾伴仙人泣露盘，渭城波远墨池宽。器经沐浴皆前泽，席接威仪亦古欢。海岳易庵名并重，丹铅点笔气犹寒。青山知己今埋骨，清泪蟾蜍滴未乾。
江郎山
作者：朱景英
朝代：清

是何斫削青琅姿，三葩坼堕纷葳蕤。一葩一具绀碧晕，神秀都出天工为。各各古色绣斑驳，颇如鼎趾连尻脽。器象奥衍不敢逼，矧敢摩抚生瘢胝。又如抗峙当闑右，右拱左辟中绅垂。天外瞻瞩气容肃，图写槐序周官仪。流俗品目罔出此，哂余乍见滋猜疑。云是江氏伯仲叔，云根立化肩相随。以此阅世播万口，余不更诘心自嗤。古昔名山率以状，后世往往人实之。望夫竞界各有肖，动称古老传闻词。郦元作注每摭拾，要为文字增环奇。江家兄弟昉何代，毋乃未辟鸿濛时。不然兹山万万古，安有族姓详宗支。此义匪待智者辨，丹青曷复烦吹疵。作歌聊用状形似，勿惊翻解常华诗。
海门即日
作者：朱景英
朝代：清

疆索宁忧控制遥，百年熙洽曀霾消。岛夷敢踞牛皮地，阃帅曾乘鹿耳潮。横海楼船竞笳鼓，专城符节属嫖姚。承平羡尔当关策，入夜鱼龙镇不骄。
海门春望
作者：朱景英
朝代：清

春海长天镜面窥，更凭高处振衣宜。风回远浪帆千合，霞散颓垣角一吹。花柳故园劳梦寐，共球属国凛羁縻。原知此地关筹画，孤宦何堪鬓有丝。
涉大甲溪
作者：朱景英
朝代：清

重巘薄巨溟，溪流赴其壑。建瓴势敢当，一泻不馀勺。何年掷山骨，弥望铺磥硌。迅湍日舂撞，涩滑勿容踱。跨埼绝杠梁，悬絙失杙椓。当逵际兹险，徒御困各各。赖有蛮蜑群，顶踵力翘跃。逆掠雪捲涛，敧转飙回萚。踰晷达前崖，神志犹错愕。咄哉大川涉，平生矢无怍。履坦幽人贞，安居达者乐。曷弗下泽乘，少游语如昨。所以马文渊，头白武溪恶。
清荫堂观奕作
作者：朱景英
朝代：清

绿泻当庭一榻清，东风无力动帘旌。竹炉初煖茶烟细，静听楸枰落子声。
瓶花
作者：朱景英
朝代：清

褰帷晓色透疏窗，缬眼秾华扑玉缸。老大心情解相惜，争教传唱到春江。攲斜态亦自然佳，晕脸初匀镜槛排。看未回身春已熟，斑骓谁踏洛阳街。解脱根荄自水南，军持色相幻瞿昙。道人近得观空法，种种维摩病后参。轻风飘飐影纤纤，为护馀香不捲帘。几点落红随意数，引他绮思上毫尖。
瓶花·其一
作者：朱景英
朝代：清

褰帷晓色透疏窗，缬眼秾华扑玉缸。老大心情解相惜，争教传唱到春江。
瓶花·其三
作者：朱景英
朝代：清

解脱根荄自水南，军持色相幻瞿昙。道人近得观空法，种种维摩病后参。
瓶花·其二
作者：朱景英
朝代：清

攲斜态亦自然佳，晕脸初匀镜槛排。看未回身春已熟，斑骓谁踏洛阳街。
瓶花·其四
作者：朱景英
朝代：清

轻风飘飐影纤纤，为护馀香不捲帘。几点落红随意数，引他绮思上毫尖。
画荷
作者：朱景英
朝代：清

田田复田田，清露溅翠盖。倚槛听无声，净意潟襟带。月晓风亦清，容色故娟好。餐之可忘饥，此花是芝草。
画荷·其一
作者：朱景英
朝代：清

田田复田田，清露溅翠盖。倚槛听无声，净意潟襟带。
画荷·其二
作者：朱景英
朝代：清

月晓风亦清，容色故娟好。餐之可忘饥，此花是芝草。
登郑州夕阳楼
作者：朱景英
朝代：清

独上高楼思渺然，中原形胜夕阳边。九河带雪声趋海，二室盘云势到天。狂以成名为竖子，达能退步即神仙。须知楚汉寻常事，我欲吹笙鹤背眠。
白沙墩观海寄伯卿
作者：朱景英
朝代：清

海东直北路一线，横绝岭岫当其冲。崚嶒势欲堕巨壑，赭圻日撼西来风。立涛喷雪忽渟碧，云浮无际天垂空。曦光晶射动不定，水银乍泻青烟濛。万斛舟簸万里浪，峭帆瞥尔轻于鸿。少顷目駴足亦侧，直疑下有蛟龙宫。昨年忆共雁门客，荷兰城古凌高踪。振衣浮崄叹四绝，顾盼已足矜豪雄。今来兀立更旷若，沧溟近远收双瞳。翻于鲲鹿苦障翳，那如此境开心胸。故人恨不一把臂，胜概领略谁为同。题诗寄去颇自诧，此行真到蓬山中。
研北书屋观尹拜石谷画竹却赠
作者：朱景英
朝代：清

君之于颠得彷佛，拜石何曾具袍笏。南官踪迹不可亲，海外相逢惊突兀。作画不作灰堆山，谁从墨际窥孱颜。赖有胸次竹千亩，筼筜谷落十指间。于兹妙契琴书理，指下勾挑撇捺似。山阴用意在笔先，柴桑解识无弦旨。乃知画竹关天钧，槎枒露处宁非神。不然挥洒偶游戏，津逮何以难其人。谷言读书能医俗，坡言士俗缘无竹。撑肠文字琅玕呈，那不运腕森寒玉。炎方岁晏冰雪无，南荣日色瑩清矑。君也解衣一伸纸，横枝侧叶争奔趋。是时观者皆叹息，机趣如斯罕曾得。瓣香况为海岳庵，大皴染外此凭轼。移时放笔忽喟然，我胡不自爱其颠。画竹不已拇亦骈，会当三复南华篇。
研北书屋观尹拜石谷画竹却赠
作者：朱景英
朝代：清
体裁：古风

君之于颠得彷佛，拜石何曾具袍笏。南官踪迹不可亲，海外相逢惊突兀。作画不作灰堆山，谁从墨际窥孱颜。赖有胸次竹千亩，筼筜谷落十指间。于兹妙契琴书理，指下勾挑撇捺似。山阴用意在笔先，柴桑解识无弦旨。乃知画竹关天钧，槎枒露处宁非神。不然挥洒偶游戏，津逮何以难其人。谷言读书能医俗，坡言士俗缘无竹。撑肠文字琅玕呈，那不运腕森寒玉。炎方岁晏冰雪无，南荣日色莹清矑。君也解衣一伸纸，横枝侧叶争奔趋。是时观者皆叹息，机趣如斯罕曾得。瓣香况为海岳庵，大皴染外此凭轼。移时放笔忽喟然，我胡不自爱其颠。画竹不已拇亦骈，会当三复南华篇。
破蕉
作者：朱景英
朝代：清

肥绿风前坼，当窗落落如。残声犹拉杂，清影半萧疏。覆鹿难通梦，裁鱼废学书。可堪逢雨夜，辗转对床虚。
示从子和埮
作者：朱景英
朝代：清

嗣宗诸子侄，遥忆旧青毡。前辈复谁继，含情觉汝贤。应须理舟楫，恣意买江天。一室他乡远，相望泪点悬。
示子婿高时夏
作者：朱景英
朝代：清

长为万里客，日夜向沧洲。高浪垂翻屋，沅湘万里流。朝来没沙尾，渐拟放扁舟。虽对连山好，桃源无处求。
秋夜闻涛图为石乐莘国任作歌
作者：朱景英
朝代：清

世事矜奇宁有□。□先□□□水。一官局促冷无比，耐可置身千万里。白波中来悸欲死，耳聒侏？目恢诡。坐荫多罗树深底，种杏非坛槐非市。片席何为设于是，而今乃见徂徕子。前年螺江别，一船□图史。卓尔宋山长，依然秦博士。经解驳而铿铿，笔纵横而纚纚，亦战膏粱濯纨绮。得静者机抉其理，谓根群动动如□。秋风拉瑟秋涛起，作彻夜声喧未已。忽如迅霆奋地纪，忽如飙轮干嵔㠥。又如五兵所向纷披靡，之子嗒然槁梧倚。以无闻参有闻旨，是为静摄动则尔。涛声在海不在纸，以纸写涛亦枝指。卷图还子笑相视，此意勿语坳堂蚁。
秋夜闻涛图为石乐莘国任作歌
作者：朱景英
朝代：清
体裁：古风

世事矜奇宁有□。□先□□□水。一官局促冷无比，耐可置身千万里。白波中来悸欲死，耳聒侏�目恢诡。坐荫多罗树深底，种杏非坛槐非市。片席何为设于是，而今乃见徂徕子。前年螺江别，一船□图史。卓尔宋山长，依然秦博士。经解驳而铿铿，笔纵横而纚纚，亦战膏粱濯纨绮。得静者机抉其理，谓根群动动如□。秋风拉瑟秋涛起，作彻夜声喧未已。忽如迅霆奋地纪，忽如飙轮干嵔㠥。又如五兵所向纷披靡，之子嗒然槁梧倚。以无闻参有闻旨，是为静摄动则尔。涛声在海不在纸，以纸写涛亦枝指。卷图还子笑相视，此意勿语坳堂蚁。
秋感
作者：朱景英
朝代：清

秋气不渡海，客心长抱山。万里一以判，怅望摧朱颜。河汉莽迢遰，梦寐劳往还。策策西风来，音尘勿相关。依然小摇落，何必沅湘间。手编下阶除，缘步薋菉葹。贞萋尚如彼，同怀怅何之。南云翔雁鸿，影孤魂亦悲。寂历风雨夕，谁与慰所思。苦念姜被寒，明冥路已歧。言从古风人，寻绎鸰原诗。风人托比兴，陈义岂不高。如何假啼笑，率尔翰墨操。似闻秋虫响，不敌天鸡号。啁哳亦自得，久客增郁陶。乃知自然音，入耳均吟猱。桐玉切孤朗，天律与之遭。嗤子耽啸歌，聊写劳心忉。劳歌亦性灵，三复春草句。半生走尘坱，荃乃知其故。食饱不知饥，丝染忽失素。所欣松菊存，烂熳得真趣。
秋感·其一
作者：朱景英
朝代：清

秋气不渡海，客心长抱山。万里一以判，怅望摧朱颜。河汉莽迢遰，梦寐劳往还。策策西风来，音尘勿相关。依然小摇落，何必沅湘间。
秋感·其三
作者：朱景英
朝代：清

手编下阶除，缘步薋菉葹。贞萋尚如彼，同怀怅何之。南云翔雁鸿，影孤魂亦悲。寂历风雨夕，谁与慰所思。苦念姜被寒，明冥路已歧。言从古风人，寻绎鸰原诗。
秋感·其二
作者：朱景英
朝代：清

沅水出且兰，湘源指阳朔。两派汇洞庭，天空四垂角。悲哉秋为气，楚客意绵邈。今来沧海上，心眼駴恢卓。北渚眺已远，东曦了可觉。为拓桑郦胸，遗经事扬搉。
秋感·其五
作者：朱景英
朝代：清

劳歌亦性灵，三复春草句。半生走尘坱，荃乃知其故。食饱不知饥，丝染忽失素。所欣松菊存，烂熳得真趣。
秋感·其四
作者：朱景英
朝代：清

风人托比兴，陈义岂不高。如何假啼笑，率尔翰墨操。似闻秋虫响，不敌天鸡号。啁哳亦自得，久客增郁陶。乃知自然音，入耳均吟猱。桐玉切孤朗，天律与之遭。嗤子耽啸歌，聊写劳心忉。
秋昼苦热与李槎寄施韨堂坐澹怀轩即事有作
作者：朱景英
朝代：清

兼旬金序木延凉，苦盼西风阻瘴乡。岁阅四时皆夏令，候当七月剧秋阳。雁鸿音断书千里，芦荻花稀水一方。底不遥天动愁思，楚人生性爱沅湘。行吟坐啸三间屋，饭罢眠馀一碊茶。不惯逢迎如隐客，未偿笔墨似逋家。元之笺疏专门重，白也诗篇浪迹赊。要与陈人同寂寞，晚风消受贝多花。
秋昼苦热与李槎寄施韨堂坐澹怀轩即事有作·其一
作者：朱景英
朝代：清

兼旬金序木延凉，苦盼西风阻瘴乡。岁阅四时皆夏令，候当七月剧秋阳。雁鸿音断书千里，芦荻花稀水一方。底不遥天动愁思，楚人生性爱沅湘。
秋昼苦热与李槎寄施韨堂坐澹怀轩即事有作·其二
作者：朱景英
朝代：清

行吟坐啸三间屋，饭罢眠馀一碊茶。不惯逢迎如隐客，未偿笔墨似逋家。元之笺疏专门重，白也诗篇浪迹赊。要与陈人同寂寞，晚风消受贝多花。
秋郊早行
作者：朱景英
朝代：清

板桥步步接平堤，掩映朱阑草尚萋。苦忆前春湖上路，朝烟无际柳丝迷。荻花枫叶意中秋，一眺平芜露未收。行处微茫辨帆影，西风日日满沧洲。沟塍处处稻花香，水外柴门竹外庄。侵晓桔槔声聒耳，秋田端不废农忙。潮来曲渚上鱼虾，早趁矶头理钓车。自笑洞庭渔父伴，为谁閒却旧生涯。
秋郊早行·其一
作者：朱景英
朝代：清

板桥步步接平堤，掩映朱阑草尚萋。苦忆前春湖上路，朝烟无际柳丝迷。
秋郊早行·其三
作者：朱景英
朝代：清

沟塍处处稻花香，水外柴门竹外庄。侵晓桔槔声聒耳，秋田端不废农忙。
秋郊早行·其二
作者：朱景英
朝代：清

荻花枫叶意中秋，一眺平芜露未收。行处微茫辨帆影，西风日日满沧洲。
秋郊早行·其四
作者：朱景英
朝代：清

潮来曲渚上鱼虾，早趁矶头理钓车。自笑洞庭渔父伴，为谁閒却旧生涯。
秋雨
作者：朱景英
朝代：清

今年夏月风不号，亦罕骤雨来崇朝。乾鹊故不越海噪，阳乌只觉当空骄。入秋三日月离毕，漏天界破银河涛。摧颓四角黑云压，天浆直倒非倾瓢。霾昏失旦莫辨昼，溜响薄暮还连宵。时复撞搪户牖壁，挟势撇摋惊吹飙。青苔上砌础生菌，绿树踠地窗偃蕉。文书稀省颇自得，况听丛竹声萧萧。常时车马客到未，旧雨今雨从诙嘲。惟愁庳侧泥没踝，屋上捲去三重茅。
立秋夜
作者：朱景英
朝代：清

耿耿星河澹澹云，作声风叶隔墙闻。萧閒宦况秋先得，迢递乡心夜正分。絮语砌虫何太苦，忘机沙鸟自为群。新来领略沧洲趣，一榻凉生酒半醺。
立秋日雨
作者：朱景英
朝代：清

长日度无赖，远怀扪自幽。半晡微有雨，穷海镇宜秋。絺绤薄凉入，竹梧清响流。颇知尘事少，萧瑟转夷犹。
章书亭绅镇帅戴笠图
作者：朱景英
朝代：清

玉局仙人老游戏，流传乃有笠屐图。青箬盖头齿几蜡，意度故自閒且都。曩闻东山卧谢傅，亦越裴令乘清涂。寝处山泽气何穆，乱头粗服神犹腴。古之达人不凝滞，圭玉端复陈兰蒲。津门大帅得此意，典午名世皆其徒。冠剑应拟状褒鄂，被服聊用规黄虞。岂不立致青云衢，出持玉节兼金符。为宅醰粹延清娱，遂令莆舄烟霞俱。脕颜玉色邻泰初，拾其香草春芬敷。看云拄杖亦偶尔，要非专寂师臞儒。和平音妙环中枢，攫醳按抑听已无。静移群动理不殊，此意解者惟髯苏。
竹城喜晤韩璞园明府
作者：朱景英
朝代：清

迟暮原多感，兼之远宦人。况于沧海外，留滞七经春。溪峒犹遗爱，琴书亦称贫。相逢仍一笑，慰藉见天真。
篁径纳凉作
作者：朱景英
朝代：清

庭静已逭暑，况复攒林于。清影媚幽独，凉意亲襟裾。伊予寄所托，若者逃于虚。西崦憺将夕，机事营何欤。
经剌桐围怀伯卿
作者：朱景英
朝代：清

聚散真无定，离愁积未删。故人万里外，树色一围间。风雨江南道，云烟海上山。相违忽相忆，行处泪痕斑。
署斋即事
作者：朱景英
朝代：清

频岁贪游涉，今移海上情。鹤无宵露警，鸥逐晓烟轻。草木惊殊状，壶餐愧此生。劳歌仍未已，敢拟志虞衡。
腊夜
作者：朱景英
朝代：清

残腊殊方似早秋，宵分只觉露光浮。月当弦上凉侵户，风为帘回响动钩。灯火趣佳仍竹屋，沅湘波远更沧洲。梅花何限天涯思，却触虫声咏四愁。
腊夜
作者：朱景英
朝代：清

海外腊三度，灯前泪一挥。死生俱异域，夷险本忘机。夜寂风声厉，愁多酒力微。家人应念我，头白尚征衣。
腊夜
作者：朱景英
朝代：清

绝域三冬暮，宁辞酒碊空。漫看年少乐，不与故园同。殊俗还多事，生涯独转蓬。梅花万里外，疏放忆图穷。
腊月廿七夜宿海门
作者：朱景英
朝代：清

北风不成雪，海上有涛声。竟夕震双耳，残年无限情。三山渺何许，习坎利于贞。坐觉扶桑晓，看予白发生。
蓬山即事
作者：朱景英
朝代：清

此间那易觅蓬瀛，夷獠村中浪有名。但使野人习耕凿，太平农亦乐长生。劲弧卓地响藤弦，筱笴雏翎发叠连。也学颜行齐稽首，射生好手试叉前。垂垂两耳肉如环，绿发鬖髿覆绀颜。悔不担来千石酒，直看一路醉花蛮。试舞衫裁吉贝多，动摇珠络影婆娑。发声忽举双双腕，宛转听他蹋蹋歌。云子香舂雪色餈，团团搓手意迟迟。老饕口腹殊多累，臂钏生怜压匾时。接程蚁附与猱升，局曲脽尻日炙蒸。一种生灵共含负，差徭何苦太频仍。
蓬山即事·其一
作者：朱景英
朝代：清

此间那易觅蓬瀛，夷獠村中浪有名。但使野人习耕凿，太平农亦乐长生。
蓬山即事·其三
作者：朱景英
朝代：清

垂垂两耳肉如环，绿发鬖髿覆绀颜。悔不担来千石酒，直看一路醉花蛮。
蓬山即事·其二
作者：朱景英
朝代：清

劲弧卓地响藤弦，筱笴雏翎发叠连。也学颜行齐稽首，射生好手试叉前。
蓬山即事·其五
作者：朱景英
朝代：清

云子香舂雪色餈，团团搓手意迟迟。老饕口腹殊多累，臂钏生怜压匾时。
蓬山即事·其六
作者：朱景英
朝代：清

接程蚁附与猱升，局曲脽尻日炙蒸。一种生灵共含负，差徭何苦太频仍。
蓬山即事·其四
作者：朱景英
朝代：清

试舞衫裁吉贝多，动摇珠络影婆娑。发声忽举双双腕，宛转听他蹋蹋歌。
虎牙关
作者：朱景英
朝代：清

郢中健儿猛于虎，樊城箭镞纷如雨。曹刘争战苦不休，云此荆襄之门户。桓桓中兴李与岳，议守议复了数著。吕家小儿乳未乾，坐受欺绐失金钥。书生莫漫嗤鹅湖，完局终归孟大夫。谁云在德不在险，建瓴之下何时无。盘盘磴道马蹄穴，旧垒萧条石凹凸。炮车矢砮冲突余，过客盐车困九折。亦知虎牙何敢然，耽耽余怒谁能前。鸺鹠助威啼空山，转愁蜀道凋朱颜。我来四顾双泪溢，下马踟蹰缠两膝。如此关山不可行，殷勤说与承平日。
诗话楼联
作者：朱景英
朝代：清
体裁：联

千秋大雅扶轮手；一片寒泉荐菊心。
赠具区李槎寄掞
作者：朱景英
朝代：清

行路难如此，姑苏落海边。含悽述飘荡，发兴自林泉。用拙存吾道，将诗莫浪传。乘槎断消息，把酒意茫然。
赠吴兴鲍絅庵进
作者：朱景英
朝代：清

新诗句句好，俊逸鲍参军。问子能来宿，听诗静夜分。他乡复行役，何路出尘氛。南海春天外，愁多任酒醺。
赠吴门徐友松贡金
作者：朱景英
朝代：清

吴楚东南坼，胡为君远行。不知沧海上，月是故乡明。鸿雁几时到，云霞过客情。飘飘何所似，鸥泛已春声。
赠四明余献之廷良
作者：朱景英
朝代：清

意惬关飞动，今朝豁所思。异方同宴赏，到日自题诗。才士得神秀，清襟照等夷。藏书问禹穴，舍此欲何之。
赠新安吴澹如基尧
作者：朱景英
朝代：清

万里苍茫外，嵇康有故人。天涯喜相见，款曲动弥旬。久客得无泪，长歌欲损神。故园花自发，绝域望馀春。
赠晋安薛澹庵宸翰
作者：朱景英
朝代：清

大雅何寥阔，情亲独有君。几年一会面，重与细论文。韦曲花无赖，王乔鹤不群。往还二十载，随意岭头云。
赠武林施止莽爟
作者：朱景英
朝代：清

莽莽天涯雨，从西万里风。所居秋草净，忍对百花丛。静者心多妙，何人高义同。异方惊会面，此日意无穷。
赠锡山周梅亭龙骧
作者：朱景英
朝代：清

故国愁看外，江山憔悴人。飘零为客久，披豁对吾真。尽室岂相偶，交情何尚新。勿云俱异域，白发好禁春。
赠鸠兹韦苏溪润翰
作者：朱景英
朝代：清

相门韦氏在，夫子独声名。岁暮远为客，怜君如弟兄。听歌惊白鬓，飘转任浮生。同调嗟谁惜，悠悠沧海情。
过伯卿率题小诗留斋壁
作者：朱景英
朝代：清

指下流泉梦里山，春风日日闭门閒。前身合是萧思话，相赏真于松石间。
过竹溪寺
作者：朱景英
朝代：清

不见檀栾影，溪声听亦无。疏钟空际堕，古刹望中孤。径曲迷香篆，林荒冷苾刍。移时味禅悦，且复小跏趺。
过耆阇寺
作者：朱景英
朝代：清

黄叶声中蜡屐双，来寻初地背秋江。穿蹊诘曲行香篆，隔树微茫见佛幢。西笑人回尘堁梦，南朝僧老雪霜降。六时钟磬三生路，趁听松关雨后淙。
送史皋文丹书返里
作者：朱景英
朝代：清

跫然海外喜经过，归去其如装薄何。赏尔奇文追玉局，问谁曲室伴维摩。半屏山好游应倦，八月波平棹放歌。稳向钓龙台下住，空中莫惜寄书多。
送陈梅岑之任武冈学博·其二
作者：朱景英
朝代：清

才话燕台别，何堪又送行。书徵秦博士，门迓鲁诸生。我已拌归卧，君还事远征。一官虽勉就，含意各分明。
送陈梅岑长钧之任武冈学博
作者：朱景英
朝代：清

莫厌清贫甚，儒林幸又君。几人陈古义，吾道在斯文。珍重青毡席，淋漓白练裙。从来饶笔墨，况对乱峰云。
遣兴
作者：朱景英
朝代：清

踪迹飘萍寄一官，仅容吟啸少盘桓。人如许掾怀空切，书比荆州借更难。绝域异花开旋落，小园灵果摘将残。海东亦有珊瑚树，底处烟波下钓竿。
遣家人送二侄柩渡海归诗以志悲
作者：朱景英
朝代：清

三年海外身，就木已一载。旅殡良可悲，况复阻巨海。汝来我是偕，汝归我独在。来归无差殊，月日闇相待。肠脑汝正盛，齿发我渐改。无年为谁恸，远宦只自悔。彭殇理一致，达者得无乃。雪涕奚所从，含酸诉真宰。
邹小山宗伯茄豆帧子为章书亭镇帅题
作者：朱景英
朝代：清

东坡在岐亭，力持杀生戒。谓同鸡豚饱，曷勿芦菔芥。齐民有要术，蔬圃细亦大。所以渤海守，计口筹韭薤。烹菽及脯茄，古籍均纪载。厥性详义疏，本草备图绘。清绝让乡翁，写生出时辈。馀事貌纤种，紫绿粉琐碎。豆棚瓜架间，手摘可一再。游戏往往然，兹幅尤狡狯。想当贵盛时，割炙恣所快。一朝厌芗腥，食单美生菜。沿篱既吾茹，落苏亦吾爱。涉笔偶及之，肉食料可废。列鼎故自豪，所味乃沆瀣。明公得此意，见画辄欲拜。属题心郑重，饕餮期一汰。养福兼养财，养生此其概。载绎东坡言，噬嗑义不昧。誓当涤三庭，常餐佐粗粝。
闰五日伯卿以诗招饮不赴次韵答之
作者：朱景英
朝代：清

荆楚岁时逢五日，风前吊古动悲歌。怀乡忽为天涯切，度节其如夏闰何。鸡黍约虚劳折简，鲸波饮鬨不胜荷。惟堪得句频书扇，吟赏期君一再过。
闻五兄二侄两榇自福州归里不胜怆然
作者：朱景英
朝代：清

客心故凄楚，重以死丧悲。同怀既异路，茹痛摧肝脾。栖魄小西湖，遐予海东陲。可怜风雨夜，对床杳无期。竛竮百忧丛，赖有犹子随。盛年忽短折，老泪惟承颐。忆昔衔恤奔，闽峤初牵丝。累岁骨肉惨，都在天一涯。人生乐仕宦，而我至于斯。樵川滩巀嵲，旴江濑逶迤。素旐从此去，故山日近之。朝来揽青铜，鬓发苍以衰。恸馀行自念，少壮岂其时。
除夕
作者：朱景英
朝代：清

家山别去九经霜，岁籥频更拙宦场。垂橐金无馀陆贾，盈头发已变冯唐。梅花海外谁传讯，柏叶宵分独举觞。坐听东风吹欲遍，新年寒谷转春阳。
除夕
作者：朱景英
朝代：清

归去若不早，胡为尚滞淫。乍醒残夜梦，犹役隔年心。境习忘殊俗，栖卑想故林。一灯相对坐，聊复白头吟。
雨
作者：朱景英
朝代：清

节物重阳近，殊方困久晴。翻盆一宵雨，赴壑众溪声。瘴岭忽凉至，畬田方睌耕。萧寥到庭竹，愁滴客中情。
雨夜宿西螺社
作者：朱景英
朝代：清

乱云歘突天无色，坼堕空林莽深黑。翻盆竟夕溜檐端，凉觉衾单忍眠侧。獠奴抱火妇焙衣，噤语怕受官长訾。迟明掖我舆出淖，感叹异域明尊卑。
雨行
作者：朱景英
朝代：清

寒气侵晨薄，征衣触雨凄。水喧千涧骤，云压四山低。客意难行路，人情畏在泥。郎当问前渡，一叶岸东西。
顾鉴沙棡伴梅图
作者：朱景英
朝代：清

高人只合占幽栖，一卷冰文避俗携。清到梅花圆个个，澹他尘梦小楼西。霜华斑驳月黄昏，花底凌兢少慰存。却胜冲寒远相访，水边篱落竹边村。阅世风烟老岁寒，为攀嘉树感无端。清芬的的君能诵，底补笙诗咏采兰。江乡花事近如何，读画天涯忍放歌。开遍早春三百树，不堪回首白云多。
顾鉴沙棡伴梅图·其一
作者：朱景英
朝代：清

高人只合占幽栖，一卷冰文避俗携。清到梅花圆个个，澹他尘梦小楼西。
顾鉴沙棡伴梅图·其三
作者：朱景英
朝代：清

阅世风烟老岁寒，为攀嘉树感无端。清芬的的君能诵，底补笙诗咏采兰。
顾鉴沙棡伴梅图·其二
作者：朱景英
朝代：清

霜华斑驳月黄昏，花底凌兢少慰存。却胜冲寒远相访，水边篱落竹边村。
顾鉴沙棡伴梅图·其四
作者：朱景英
朝代：清

江乡花事近如何，读画天涯忍放歌。开遍早春三百树，不堪回首白云多。
题亡友王西厓所贻赵松雪书汲黯传拓本后
作者：朱景英
朝代：清

王君书宗虞永兴，亦复钩勒赵吴兴。吴兴手迹逞姿媚，细筋安得如秋鹰。或言上石尤不可，椎拓往往刓圭棱。曩持此论自东涧，与君往复词翻腾。石本忽出《汲黯传》，翠墨黮黕霉淫蒸。森张剑戟严且整，摸纸凸起惊崚嶒。承旨他本那见此，率更令后难为朋。益信书家各师派，服君鉴别言有徵。匹如半山论诗法，玉溪善学杜少陵。不然獭祭妄謷訾，苦从字句分淄渑。此本在箧近世载，夜窗覆审开黳瞢。更为感旧动枨触，暗风吹闪青荧灯。
题戎装丽人图
作者：朱景英
朝代：清

盘马腰身试几曾，边风吹动影凌兢。解围谢女浑閒事，却对丹青忆白登。
题王石谷寒夜联吟图
作者：朱景英
朝代：清

乾莎满地霜华净，丛筱依墙风籁咏。空旻一片月轮寒，孤照藤萝光不定。乌目山前旧草堂，朋簪歙集倾壶觞。炉煨榾柮拨不尽，冷灰残烛谭何长。须臾寒光透虚牖，瑟缩蟾蜍泪凝久。■毫呵冻各匠心，茧纸铺银竞叉手。耕烟散人画绝伦，以画代诗更逼真。眼边粉本摹能肖，笔底丹青妙入神。古人作画皆有意，或传故实或即事。曾图屈子离骚经，亦写卢鸿草堂志。君家右丞姿绝奇，诗中有画画中诗。散人诗句故不俗，写意时复髣髴之。我携此幅来海外，珍重频将玉叉挂。为题长句代君诗，愧我难效诗中画。却想江南冰雪庐，飞觥刻烛兴何如。祇今画在诗篇逸，令人空忆骊龙珠。
题画
作者：朱景英
朝代：清

疏挂凉天柳一枝，烟痕犹自袅丝丝。夕阳陌上无人度，叫彻鸲之与鹆之。
题胡邃堂德英小照
作者：朱景英
朝代：清

君胡不住三十六峰之黄山，置身乃在薛干佘库之峰间。又胡不恋长泖圆泖通波处，游迹忽出婆娑洋外炎荒路。此间水面吹腥风，那得睛波潋滟芙蕖红。牡蛎堆墙蜃垩壁，那得长廊曲槛清如涤。江南好景良可思，况有膝上文度称佳儿。颖士仆足备驱策，康成婢解论风诗。是岂不乐乐自知，底复出门远涉忘饥疲。而君意顾不以此，男儿局促殊冷齿。候虫夏月疑寒冰，群蚁坳堂诧杯水。不然裨海之游千万里，终古无人峭帆驶。羡君豪致真无徒，拍浮沧海卑江湖。袖中忽复出此图，此图无乃骈拇乎。既思乡关风景未容掷，绝域犹堪追胜迹。即此差慰莼鲈思，要我题诗浮大白。
题邹宝松应元太守小照
作者：朱景英
朝代：清
体裁：古风

□唐古一族，见诸少陵诗。姓通韩与何，昌黎亦有辞。晦翁注书作廋语，门望邹朱合宗谱。鲁圻沛国偶析派，受氏由来笃同祖。吾宗远溯江以南，南朝树接西神岚。自浮楚泽凡几叶，无繇让里遐搜探。前年一酌梁溪水，沿牒东溟亦来此。遥遥盛族见芳型，典郡符分古竹使。疾徐甘苦老斲轮，轸轵不齵三材均。殷亩驰已康庄遵，国工十指劳瘢皴。香山亦写屏风样，意得如兹转閒旷。濯缨榭古延清风，琴鹤多情镇相饷。顾我对此图，不语心萦纡。谓置丘壑者，端属山泽臞。既思昔贤游眺关忧乐，缣缃讵现空中阁。放衙萧散故自怡，点染丹铅信非托。不见惠山山麓饶林亭，龙钟石叠莓苔青。长松磊砢有节目，坐荫似觉环清泠。名家卜筑更妍好，疏翠欹红散烦抱。相从可许南邻老，买断烟霞恣幽讨。
题邹宝松应元太守小照
作者：朱景英
朝代：清

□唐古一族，见诸少陵诗。姓通韩与何，昌黎亦有辞。晦翁注书作廋语，门望邹朱合宗谱。鲁圻沛国偶析派，受氏由来笃同祖。吾宗远溯江以南，南朝树接西神岚。自浮楚泽凡几叶，无繇让里遐搜探。前年一酌梁溪水，沿牒东溟亦来此。遥遥盛族见芳型，典郡符分古竹使。疾徐甘苦老斲轮，轸轵不齵三材均。殷亩驰已康庄遵，国工十指劳瘢皴。香山亦写屏风样，意得如兹转閒旷。濯缨榭古延清风，琴鹤多情镇相饷。顾我对此图，不语心萦纡。谓置邱壑者，端属山泽臞。既思昔贤游眺关忧乐，缣缃讵现空中阁。放衙萧散故自怡，点染丹铅信非托。不见惠山山麓饶林亭，龙钟石叠莓苔青。长松磊砢有节目，坐荫似觉环清泠。名家卜筑更妍好，疏翠欹红散烦抱。相从可许南邻老，买断烟霞恣幽讨。
题韦载玉授经图
作者：朱景英
朝代：清

一经授受家法古，坐使籯金贱于土。后来朴学盛接武，门阀城南天尺五。皤然一老湖湘南，压肩藤笈身蕉衫。拄杖直度关门杉，又来鳀国便风帆。示我一卷行看子，卷中之人宛然似。梧阴覆地荷贴水，偶却绳床横石几。玉雪无匹曰衮师，为剖经义袪经疑。只此亦足忘其衰，投脚万里将何为。有唐一代重世族，裴杜崔卢递烜煜。不见欧九操简牍，宰相韦家数更仆。及身瓠落惟嗟吁，故家池馆何有无。传经心事亦已孤，雪泥鸿爪留斯图。我题此图不容赞，菀枯俯仰增长叹。慰藉无端同一粲，当窗亭午赪桐烂。
题龚蕙亩副帅九思图
作者：朱景英
朝代：清

达人自得在观物，静里机缄析毫发。嗒然渺虑罄澄心，坑谷天渊理勃窣。从古胜算关深筹，南阳谨慎西不谋。后先名世气沈毅，指挥定处馀风流。此意得者几曾有，象外传神谁妙手。鹭群点缀匪忘情，识取长松与细柳。外腓大用真体腴，精能端属灵明输。审几即物了可悟，底为片石投双趺。年时坐听海门浪，举似丹青神转王。祇今旌节倍辉光，何限白鸥波浩荡。
食波罗蜜
作者：朱景英
朝代：清

为爱中边味，宁辞割蜜脾。馀香来佛钵，再濯出清池。薝卜风林现，醍醐露乳垂。三三劳说法，啖罢尚攒眉。
龚蕙亩宣副帅招同任伯卿将军登赤嵌城望海作
作者：朱景英
朝代：清

赪霞堕海海濛澒，牡土御天天浡滃。中流坚壁乃涂艧，四际浮舟勿凝汞。闻昔此城创荷兰，氏以赤嵌雄当关。厥状赩炽出绀鬘，屹然百雉凌飞湍。婆娑洋外腥风扇，赧駮重垣阅争战。鱼龙鬐鬣折且摧，瓯脱如斯诧奇变。惟应望远凭高邱，？鼊岛没驼棋浮。白波山立黑风断，奔走百怪收双眸。相于钓客任公子，乘兴侵晨片帆指。况有贤主龚孟公，将携直上条侯垒。初从瓮洞循阶梯，周遭步墨劳参稽。陶旊工钜费不訾，齿冷积甃旋空□。连犿要复羞覼缕，嵬琐曷足当怀古。偶尔恣眺穷交嵎，不觉高歌动谯橹。人生游涉会有期，之罘蓬碣信所之。榑桑指点此郛郭，谁令感喟销媅婜。炮车矢砮青苔卧，残堞斜阳影同破。承平番戍此间宜，画角声中起选愞。暮烟现灭西忽东，归舟依旧乘长风。眼中突兀意触忤，万里波澜莽回互。
龚蕙亩宣副帅招同任伯卿将军登赤嵌城望海作
作者：朱景英
朝代：清
体裁：古风

赪霞堕海海濛澒，牡土御天天浡滃。中流坚壁乃涂艧，四际浮舟勿凝汞。闻昔此城创荷兰，氏以赤嵌雄当关。厥状赩炽出绀鬘，屹然百雉凌飞湍。婆娑洋外腥风扇，赧駮重垣阅争战。鱼龙鬐鬣折且摧，瓯脱如斯诧奇变。惟应望远凭高邱，�鼊岛没驼棋浮。白波山立黑风断，奔走百怪收双眸。相于钓客任公子，乘兴侵晨片帆指。况有贤主龚孟公，将携直上条侯垒。初从瓮洞循阶梯，周遭步墨劳参稽。陶旊工钜费不訾，齿冷积甃旋空□。连犿要复羞覼缕，嵬琐曷足当怀古。偶尔恣眺穷交嵎，不觉高歌动谯橹。人生游涉会有期，之罘蓬碣信所之。榑桑指点此郛郭，谁令感喟销媅婜。炮车矢砮青苔卧，残堞斜阳影同破。承平番戍此间宜，画角声中起选愞。暮烟现灭西忽东，归舟依旧乘长风。眼中突兀意触忤，万里波澜莽回互。
挽刘燡联
作者：朱晴笙
朝代：清
体裁：联

本来为视草词臣，旋历绾郡符，治行并吴公终古；不去访种桃道士，只勤求民瘼，使君过司马当年。
急雨
作者：朱智
朝代：清
体裁：五言律诗

云聚黑生霆，前山顿失青。疾风看燕掠，火雨带龙腥。余沥摇疏竹，吹声去远汀。楼西仍晚照，倚槛数归翎。
守宫谣
作者：朱曾传
朝代：清

嘈嘈急杵秋声细，石龙夜捣焉支腻。别君帐底月如水，花魂一断千年死。人间无物柰愁何，黄金屈戌银河波。君乎莫羡苏台乐，梧官红过胥江落。万古春归梦不归，罗裙化作蝴蝶飞。
寄上玉笥先生
作者：朱曾传
朝代：清

少日围棋侍谢公，当时忘却在春风。绛纱东国三千士，白发西湖八十翁。沦谪十洲新绛纱，彩毫三馆旧黄麻。先皇旧史今余几，又向江南见翠华。
寄上玉笥先生·其一
作者：朱曾传
朝代：清

少日围棋侍谢公，当时忘却在春风。绛纱东国三千士，白发西湖八十翁。
寄上玉笥先生·其二
作者：朱曾传
朝代：清

沦谪十洲新绛纱，彩毫三馆旧黄麻。先皇旧史今余几，又向江南见翠华。
秋是山家弟无咎
作者：朱曾传
朝代：清

风定草悠悠，虫声小院幽。无端千里望，并作一帘秋。老木常吹雨，青山不满楼。忘形吾与汝，真似海天鸥。
红树
作者：朱曾传
朝代：清

柿叶吾乡物，江枫色不如。锦开十里障，笺襞一楼书。秋老妆偏媚，山寒格亦疏。樊川怜石径，坐对此停车。
镜歌
作者：朱曾传
朝代：清

天鸡树下日如血，西楼耿耿明河灭。蜡泪滴残妆未成，独把海绡拂秋月。兰笑连啼各不免，镜中红翠流年转。七十鸳鸯俱锦毛，凭谁持照思深浅。
秋日村居杂诗
作者：朱曾敬
朝代：清

幽栖屏迹小村中，风景依稀柳市同。蔬圃秋声瓜架雨，草桥野色藕池风。喧阗腰鼓迎田祖，酩酊肩衣散社翁。最爱山前霜信早，千林柿叶一分红。
秋阴
作者：朱曾敬
朝代：清

凄迷暝色淡斜曛，飒飒西风送雁群。础润连朝知酿雨，松寒终日自栖云。天围远岫浑难辨，水接平烟竟不分。书箧无端生白蠹，临窗点检艺香芸。
佚题
作者：朱术桂
朝代：清

慷慨空成报国身，厌闻东土说咸宾。二三知己惟群嫔，四十年来又一人。宗姓有香留史册，夜台无愧见君亲。读怜昔日图南下，错看英雄可与伦。
绝命词
作者：朱术桂
朝代：清

艰辛避海外，总为几根发。于今事毕矣，祖宗应容纳。
挽左宗棠联
作者：朱枚
朝代：清
体裁：联

王国有荩臣，同乡何必曾相识；圣朝无阙事，此老难忘去后思。
游杜曲李氏桃溪村庄
作者：朱枫
朝代：清

高下悬崖寺，萦纡乱水滩。疏钟云共远，积雪暮增寒。二寸鱼偏美，三蕉酒自宽。川原饶野色，带月倚门看。
游皋亭山
作者：朱枫
朝代：清

忆别皋亭去，游踪久寂寥。十年孤艇子，又泊半山桥。坞竹寒逾翠，崖霜晓未消。闲心皆可乐，木叶下萧萧。登览浑难尽，孤亭接海天。潮声连澉浦，云气荡沙田。水远浮鸥外，林疏落日边。归船疑列岫，北郭晚凝烟。
游皋亭山·其一
作者：朱枫
朝代：清

忆别皋亭去，游踪久寂寥。十年孤艇子，又泊半山桥。坞竹寒逾翠，崖霜晓未消。闲心皆可乐，木叶下萧萧。
游皋亭山·其二
作者：朱枫
朝代：清

登览浑难尽，孤亭接海天。潮声连澉浦，云气荡沙田。水远浮鸥外，林疏落日边。归船疑列岫，北郭晚凝烟。
过灵隐寺至石人岭有怀钝丁借秋阁礼九莲观音之约
作者：朱枫
朝代：清

花飞欲尽奈何春，赖此扶筇自在身。涧水有香松粉落，寺门无路蕨拳新。深林数笋频留步，远壑寻源屡问人。回首借秋高阁上，隔年尚滞九莲因。
赠戴炯孙联
作者：朱某
朝代：清
体裁：联

考礼曲台无方政；某官水部有诗名。
举第五子
作者：朱柔则
朝代：清

四男二女如相引，复举斯儿真可哂。辗转常怀离里亲，欲与邻人仍不忍。读书还拟大吾门，未许痴顽类犬豚。自怜乳哺多辛苦，转忆吾亲罔极恩。
别曲
作者：朱柔则
朝代：清

三载饥驱走路歧，一春风雨倍凄其。黄金最是无情物，长使深闺怨别离。
寄远曲·其三
作者：朱柔则
朝代：清

辛苦长安客，栖栖叹此行。故乡空自阻，逆旅亦何营。取友防轻薄，持躬问老成。寄言百君子，努力事身名。
寄远曲三首
作者：朱柔则
朝代：清

恨少垂杨柳，殷勤系玉鞍。夕阳鸦背暖，春雪马蹄寒。入世逢迎拙，依人去住难。痴儿啼向我，昨夜梦长安。猎猎风初劲，沉沉雨未阑。因怜儿被薄，转忆客衣单。栖燕将雏苦，征鸿失侣寒。居家与行路，同是一艰难。闻说燕台路，生涯亦可怜。耻弹门下铗，谁乞广文钱。久客非长策，归耕有薄田。一棺痛慈母，急为卜牛眠。
寄远曲三首·其一
作者：朱柔则
朝代：清

恨少垂杨柳，殷勤系玉鞍。夕阳鸦背暖，春雪马蹄寒。入世逢迎拙，依人去住难。痴儿啼向我，昨夜梦长安。
寄远曲三首·其三
作者：朱柔则
朝代：清

闻说燕台路，生涯亦可怜。耻弹门下铗，谁乞广文钱。久客非长策，归耕有薄田。一棺痛慈母，急为卜牛眠。
寄远曲三首·其二
作者：朱柔则
朝代：清

猎猎风初劲，沉沉雨未阑。因怜儿被薄，转忆客衣单。栖燕将雏苦，征鸿失侣寒。居家与行路，同是一艰难。
方舟庐先姑墓感赋
作者：朱柔则
朝代：清

寝苦枕块空山里，却望松楸泪泫然。纵使慈乌能反哺，可能飞得到重泉？
河渚观梅约顾女春山
作者：朱柔则
朝代：清

相期河渚玩春华，一棹迎风路未赊。楼外有梅三百树，美人不到不开花。
游鸳鸯湖
作者：朱柔则
朝代：清
体裁：七言绝句

沿流一棹晚风凉，莲子花多水亦香。莫怪成双还打散，由来命薄是鸳鸯。
登烟雨楼
作者：朱柔则
朝代：清
体裁：七言绝句

南湖千尺起高楼，女伴相扶到上头。一片离愁似烟雨，西风吹满白蘋洲。
送外之大梁
作者：朱柔则
朝代：清

前时失意悔游燕，此去中州枉自怜。飘泊君同苏季苦，操持吾愧孟光贤。计程已隔三千里，念别谁堪四五年。莫向离亭歌折柳，恐催客泪落离筵。
互赞对
作者：朱柳溪林昌彝
朝代：清
体裁：联

名闻朝野；威震华夷。
夜坐有感寄排山大兄
作者：朱棆
朝代：清

思君晨夕浑难释，梦里欢娱觉后空。独饮小窗镫烬后，不眠终夜雨声中。青炊云壑堂前豆，碧洗柑园阁下桐。少壮依依形与影，残生回首乐何穷。
胭脂井
作者：朱棆
朝代：清
体裁：七言律诗

望仙楼阁认模糊，尚有脂痕并畔污。玉虎春寒惊晓梦，铜驼秋老泣平芜。笺裁碧月怀江令，曲度红牙忆佛奴。试向石栏间徙倚，几行疏柳乱啼乌。
过赵北口十二连桥作
作者：朱棆
朝代：清
体裁：七言绝句

烟雨横塘短棹行，红栏宛转界鸥汀。分明此是家乡景，只少楞枷一角青。
邹县道中喜晴
作者：朱棆
朝代：清
体裁：五言律诗

峄山青未了，迢递接孤城。古木崇祠暗，斜阳断碣明。雪消知土活，风细喜尘轻。去去征人迹，鞭丝大道横。
文昌阁联
作者：朱棨
朝代：清
体裁：联

水月尽文章，会心时原不在远；星云灿魁斗，钟灵处定非偶然。
同绣谷访吴石仓先生
作者：朱樟
朝代：清

暮年词客叹晨星，独有先生尚典型。竟日每容开卷说，余寒犹许下帘听。残诗待补《溪堂集》，公论微存《野史亭》。我亦执经称弟子，疏泉新坼惠山瓶。曝画长廊趁晚晖，幽园高卧客来稀。一春梦雨遥相忆，昨日渔舟去未归。曳杖细寻烧笋寺，出山未办采茶衣。武林耆旧烦收拾，忙剔银镫校是非。
同绣谷访吴石仓先生·其一
作者：朱樟
朝代：清

暮年词客叹晨星，独有先生尚典型。竟日每容开卷说，余寒犹许下帘听。残诗待补《溪堂集》，公论微存《野史亭》。我亦执经称弟子，疏泉新坼惠山瓶。
同绣谷访吴石仓先生·其二
作者：朱樟
朝代：清

曝画长廊趁晚晖，幽园高卧客来稀。一春梦雨遥相忆，昨日渔舟去未归。曳杖细寻烧笋寺，出山未办采茶衣。武林耆旧烦收拾，忙剔银镫校是非。
峡州题刘景升庙
作者：朱樟
朝代：清

藉甚荆州牧，中原玉殿无。英雄余画壁，歌舞杂淫巫。养子皆豚犬，齐名得顾厨。大宗雄鼎峙，正朔在成都。
曲洧怀先通问公因访遗集有感
作者：朱樟
朝代：清

南冠五老附嘉名，膺服遗山鉴别精。自署江东深有意，伤心何减瘐兰成。宣和遗事有谁知，云馆星归老泪垂。风月残缣零落尽，得留新郑几篇诗。雪窖魂消苏武年，残书分散洧川烟。白龟池上颓诗屋，谁更吴兴问赐田。
曲洧怀先通问公因访遗集有感·其一
作者：朱樟
朝代：清

南冠五老附嘉名，膺服遗山鉴别精。自署江东深有意，伤心何减瘐兰成。
曲洧怀先通问公因访遗集有感·其三
作者：朱樟
朝代：清

雪窖魂消苏武年，残书分散洧川烟。白龟池上颓诗屋，谁更吴兴问赐田。
曲洧怀先通问公因访遗集有感·其二
作者：朱樟
朝代：清

宣和遗事有谁知，云馆星归老泪垂。风月残缣零落尽，得留新郑几篇诗。
泊旧忠州寻白乐天陆宣公旧治
作者：朱樟
朝代：清

香山居士无遗迹，句引诗人泊水涯。只有风前雌蝶喜，东坡曾见旧栽花。秋草寒蓑失坏城，畬烟断处士微平。鸦啼内相厅前树，一片天涯谪宦情。
泊旧忠州寻白乐天陆宣公旧治·其一
作者：朱樟
朝代：清

香山居士无遗迹，句引诗人泊水涯。只有风前雌蝶喜，东坡曾见旧栽花。
泊旧忠州寻白乐天陆宣公旧治·其二
作者：朱樟
朝代：清

秋草寒蓑失坏城，畬烟断处士微平。鸦啼内相厅前树，一片天涯谪宦情。
罗山驿
作者：朱樟
朝代：清

浅绿芳洲远，罗山古驿边。草枯新见路，沙嫩未开田。邻火穿舟入，孤罾夹岸悬。弄兵残孽尽，戍堡记当年。
送方朴山还赋溪
作者：朱樟
朝代：清

官烛烧残书未成，茶园归梦一帆轻。亦知旧雨非今雨，无计留行且送行。晓气遥收斜月路，晚潮间带落花声。钓鱼船在深山里，弭棹同商去住情。
重过韬光禅舍与松岳上人话旧出示书画册子即赋长句再题
作者：朱樟
朝代：清

吴越千家立眼前，烟萝低隔异人间。空林山簇倪迂树，一角斜收马远山。幸借风帆供写望，爱吟秋叶好追攀。从师商略前贤句，绮语犹能方便删。
冯大汇诗卷属为点定因系以诗
作者：朱次琦
朝代：清

懒人减睡夜看月，睡醒昽昽白生室。天公为我洗羞颜，一雾涨霾三丈日。是谁剥啄警尸寝，发简吟哦纷玉屑。豪猛或余螭蚓杂，芳菲未许兰荪歇。记识君才何日始，泥饮吾庐得酒别。醉客风交乱竹影，诗人毂转生莲舌。蛟龙出纸雷声碎，璜琥霏光玉花彻。大巫压己魂怦怦，小别催人波冽冽。锦章竟缺七襄报，斗柄虚仍三载揭。太息前尘春一梦，岂谓国工肱九折。我今卧病山海深，倦眼昏花书卷撤。白日终然怯牛斗，碧海何因叹鲸掣。将无错认马识涂，为遣澄清鱼有孽。目不见目固其理，心以印心更何说。晏岁匆匆寒晷急，霜风懔懔冬山？。次君诗卷忆方山，我亦门庭满枯叶。
冯大汇诗卷属为点定因系以诗
作者：朱次琦
朝代：清
体裁：古风

懒人减睡夜看月，睡醒昽昽白生室。天公为我洗羞颜，一雾涨霾三丈日。是谁剥啄警尸寝，发简吟哦纷玉屑。豪猛或余螭蚓杂，芳菲未许兰荪歇。记识君才何日始，泥饮吾庐得酒别。醉客风交乱竹影，诗人毂转生莲舌。蛟龙出纸雷声碎，璜琥霏光玉花彻。大巫压己魂怦怦，小别催人波冽冽。锦章竟缺七襄报，斗柄虚仍三载揭。太息前尘春一梦，岂谓国工肱九折。我今卧病山海深，倦眼昏花书卷撤。白日终然怯牛斗，碧海何因叹鲸掣。将无错认马识涂，为遣澄清鱼有孽。目不见目固其理，心以印心更何说。晏岁匆匆寒晷急，霜风懔懔冬山�。次君诗卷忆方山，我亦门庭满枯叶。
同李游叶家池上作
作者：朱次琦
朝代：清

月色浴四郊，天水一气警。坐令夜游子，投身藐姑顶。呼吸入肺肝，照见冰玉影。坊锲谁家石，名氏高蔚炳。百年如转烛，荐及孙曾等。想见恤纬人，严节秋霜冷。历历葑塘皎，郁郁松烟暝。寒流泻微茫，河汉相与永。何处人语喁，溪阴问鱼艇。
峡山寺
作者：朱次琦
朝代：清

北水夺寒峡，回回千里来。溯流三折入，凿翠一门开。阮径芜随没，禺祠筠可材。添衣夜多警，猿噭有余哀。一发寻初地，攀行顶抵尻。蛮山入乌鬼，人命飒鸿毛。鹳鹘排风出，鼪鼯得路豪。年来解齐物，未肯置身高。拱别应公去，缆舟清我心。尝鱼寒具出，谈虎夜镫深。云合诸峰色，风飕万壑音。江湖方满地，灭迹不成阴。
峡山寺·其一
作者：朱次琦
朝代：清

北水夺寒峡，回回千里来。溯流三折入，凿翠一门开。阮径芜随没，禺祠筠可材。添衣夜多警，猿噭有余哀。
峡山寺·其三
作者：朱次琦
朝代：清
体裁：五言律诗

栖湾古凝碧，题句不能终。照眼此杯水，曾窥苏长公。蛟鼍寒不睡，松柏远生风。欲语无生法，收心息梵宫。
峡山寺·其三
作者：朱次琦
朝代：清

栖湾古凝碧，题句不能终。照眼此杯水，曾窥苏长公。蛟鼍寒不睡，松桥远生风。欲语无生法，收心息梵宫。
峡山寺·其二
作者：朱次琦
朝代：清

一发寻初地，攀行顶抵尻。蛮山入乌鬼，人命飒鸿毛。鹳鹘排风出，鼪鼯得路豪。年来解齐物，未肯置身高。
峡山寺·其四
作者：朱次琦
朝代：清

拱别应公去，缆舟清我心。尝鱼寒具出，谈虎夜镫深。云合诸峰色，风飕万壑音。江湖方满地，灭迹不成阴。
至日怀族子廷光
作者：朱次琦
朝代：清

日至繁阴积，天涯旧雨多。性情廷吉尺，心事鲁阳戈。宛宛凋残景，匆匆俯逝波。行吟怨劳者，风雪大江沱。及尔一挥手，临风空断肠。乾坤余聚散，身世阅苍茫。朔吹零孤馆，江声碎夕阳。愁心惊晚序，连夜梦河梁。
至日怀族子廷光·其一
作者：朱次琦
朝代：清

日至繁阴积，天涯旧雨多。性情廷吉尺，心事鲁阳戈。宛宛凋残景，匆匆俯逝波。行吟怨劳者，风雪大江沱。
至日怀族子廷光·其二
作者：朱次琦
朝代：清

及尔一挥手，临风空断肠。乾坤余聚散，身世阅苍茫。朔吹零孤馆，江声碎夕阳。愁心惊晚序，连夜梦河梁。
象山社缘麓行至郁水上沙溪乃反夜已向残
作者：朱次琦
朝代：清

水国森夜凉，明河落华甸。群动凄已寂，万象悄弥茜。村舂晚凌厉，戍火寒隐见。行野忻有适，发兴乃忘倦。高塍石切额，回溪路弯线。仰登屡蜷局，俯绕乍虫缘。浦溆渔家艇，松根网丝罥。趁树约邻多，吹萍行汲便。晚食瓦盘酒，儿女杂嗔忭。世熊苦喧卑，此乐让汝先。席草接软语，月破川浮练。落叶散鱼背，清霜厉人面。更永不可留，回踪殢幽眷。
蚕词
作者：朱毓文
朝代：清

闭门忌客各西东，恰值求桑话晚风。遮断绿阴不相见，独横梯影夕阳中。
白海棠和妹作用原韵
作者：朱氏
朝代：清

清光如许照仙姿，那逊蟾宫第一枝。幽意自怜良夜永，庭阶瘦影月扶持。
舍妹以病中四绝见示，原韵和之
作者：朱氏
朝代：清

心清如水月堪知，病里光阴总强持。且祝维摩香一炷，待他否极泰来时。
侍家大人陪幕中诸公宴铁棋亭
作者：朱永锡
朝代：清

课馀恰值雨初晴。为访仙踪载酒罂。琴鹤长随知政理，亭台高会话升平。山环豆积洞谁凿，水下嘉陵河有声。毕竟神仙不可接，肯将忧乐负苍生。鸿爪勾留倏五年。重看云物到层巅。一枰成败无终局，千古兴亡欲问仙。凤岭平开晴日丽，马当争羡好风便。茫茫国手当谁属，听罢棋声却惘然。
侍家大人陪幕中诸公宴铁棋亭·其一
作者：朱永锡
朝代：清
体裁：七言律诗

课馀恰值雨初晴。为访仙踪载酒罂。琴鹤长随知政理，亭台高会话升平。山环豆积洞谁凿，水下嘉陵河有声。毕竟神仙不可接，肯将忧乐负苍生。
侍家大人陪幕中诸公宴铁棋亭·其二
作者：朱永锡
朝代：清
体裁：七言律诗

鸿爪勾留倏五年。重看云物到层巅。一枰成败无终局，千古兴亡欲问仙。凤岭平开晴日丽，马当争羡好风便。茫茫国手当谁属，听罢棋声却惘然。
挽张之洞联
作者：朱永锡
朝代：清
体裁：联

精灵降嵩岳，为圣清河山生色、倚若长城，试看海水群飞、辑绥夷夏，封疆扬历、参酌经权，洎入赞钧衡，尤资顾命元勋，瘁鞠躬纾筹全局，胡乃上尊方赐、一柱终倾，长教盖代闳规，万古云霄，手笔矞皇高北斗；下吏困风尘，沐我公霖雨滋恩、不遗小草，忆昔分防鄂渚、夙禀辰谟，区画皖堤、蒙褒亥步，感澄怀冰鉴，惟祝耄龄贤相，补衮阙翊运中兴，讵知鼎席增荣、台星遽陨，肃拜宗臣遗像，九秋霜露，哀音悽厉遍江南。
野望
作者：朱永龄
朝代：清

乡关祇在暮云西，草色连天望不迷。去住何劳问蓍蔡，绿杨风里杜鹃啼。
李节孝
作者：朱沄
朝代：清

圣朝传采柏舟篇，海外旌扬李母贤。十指辛勤供洁髓，一生荼苦茹寒烟。机声常和书声永，冰节能同松节坚。八帙袆衣飞木凤，瑶阶人醉杏花天。
将至丹阳
作者：朱泰修
朝代：清

离情无著处，渔笛忽然开。荒岸高于堞，片帆飞落云。船唇添暝色，鸟背度斜曛。强欲春愁遣，篷窗酒半醺。
将至丹阳
作者：朱泰修
朝代：清
体裁：五言律诗

离情无著处，渔笛忽然闻。荒岸高于堞，片帆飞落云。船唇添暝色，鸟背度斜曛。强欲春愁遣，篷窗酒半醺。
癸酉六月二十二日游莫愁湖观荷
作者：朱泰修
朝代：清

幽人先鸟起，郭西犹悄然。江气不成雨，化为满湖烟。行行重行行，廜{广苏}别有天。十里万荷花，中撶舴艋船。孤鹭导熟客，坐我菰芦边。嘒嘒一蝉吟，阁阁群蛙连。茭瓜塘外塘，弥望青田田。胜棋楼百尺，郁金堂东偏。英雄何飒爽，儿女何缠绵。老僧话桑海，山茗瀹瓯鲜。云是荷露煮，味胜中泠泉。
癸酉六月二十二日游莫愁湖观荷
作者：朱泰修
朝代：清
体裁：古风

幽人先鸟起，郭西犹悄然。江气不成雨，化为满湖烟。行行重行行，廜■别有天。十里万荷花，中撶舴艋船。孤鹭导熟客，坐我菰芦边。嘒嘒一蝉吟，阁阁群蛙连。茭瓜塘外塘，弥望青田田。胜棋楼百尺，郁金堂东偏。英雄何飒爽，儿女何缠绵。老僧话桑海，山茗瀹瓯鲜。云是荷露煮，味胜中泠泉。
寒夜怀蒋升枚
作者：朱泽生
朝代：清
体裁：七言绝句

金波穆穆破黄昏，满院青苔独掩门。遥忆桃花坞畔路，寒钟夜火最销魂。
挽曾国荃联
作者：朱洪章
朝代：清
体裁：联

万里暌违，一朝晋谒，话别钟山日丽，皖水波澄，只手竟擒王，大笑掀髯，此际已存知己少；片言入告，两载欢依，谁期名播人间，神归天上，惊心如失栋，哀号涕血，从今愈觉恋恩多。
春日有感
作者：朱洵
朝代：清

晓来庭树乱啼莺，百转喉咙太有情。似叹篱边红豆落，可怜听去不分明。
村居即事
作者：朱洵
朝代：清

夏晚当晴事最幽，村中儿女性温柔。南园采得花无数，偷与阿娘插满头。
孔家涵桃花
作者：朱浩
朝代：清

田头老农颜似铁，操犁日朝到日昃。归来破灶烧湿苇，翠烟如缕消残雪。蒸称煮藿儿女欢，不嫌泥垢同盘餐。黄土筑墙茅盖屋，此中即是桃花源。门外忽见胭脂山，一株雨株春风颠。浣纱女子清溪边，卖珠侍儿修篁间。金粉扬州空斗巧，富贵春明无此好。水流花发少人知，黄牛独龁门前草。
登庾楼
作者：朱浩
朝代：清

浔阳城北一江秋，高栋凌虚旧有楼。千里舳舻连白下，二分烟树是黄州。风流未必输前辈，月上还须共此游。回首匡庐开半壁，炉烟正在紫峰浮。
挽张百熙联
作者：朱润章
朝代：清
体裁：联

复四千年学制，综万余里路权，事原师古，道在宜民，际兹文轨大同，全国艰难资创始；好古似郑当时，知人等裴师俭，帝鉴清忠，廷推长德，今日衣冠追吊，如公生死极哀荣。
挽曾国荃联
作者：朱淮森
朝代：清
体裁：联

巾扇裕韬钤，数千里乡兵赴敌，烽火仓皇，卒能手奠坤维，勋业三江隆柱石；东南资保障，七八年节署宣劳，棣华辉映，遽尔身骑箕尾，英灵万古仰云霄。
川江志险
作者：朱清远
朝代：清

侬家西湖若仙沚，拿舟打桨图画里。平流容与随閒鸥，蹁跹裙屐仙游拟。长江洞庭从宦游，虽涉浩荡同安流。鱼龙不惊桧楫驶，天日朗照蒲帆遒。黔阳千里云山度，绝险奇危经几处。足蹑俊鹘还行吟，舆触飞猱了无怖。川江此日浮大航，仲冬江水消汪洋。不风不浪舟震动，相持相顾人惊惶。仿偟良久榜人说，此是名滩最奇崛。荡析倾履无时无，吾徒到此心胆愲。少焉遄行舟渐安，推窗十二横峰峦。且看奇峭云鬟斗，莫怅归来蜀道难。
彼美篇
作者：朱清远
朝代：清

酒食是议妇人事，车挽庑春并高致。此犹贫贱扬芳徽，椎髻案眉随所遇。夫为司徒妻赴薪，彼美风节何清真。道蕴咏絮馀事耳，寻常摘句何足云。
春昼曲
作者：朱清远
朝代：清

帘钩微上帘旌飘，明窗净几殊清寥。眉子砚开墨新试，耳彝炉烬香先烧。兰阶细细和风动，一桁幽香鬓边送。朱喙轻圆语慧鹦，粉腰婀娜飞幺凤。幽居空谷日迟迟，倚竹拈花足解颐。乍可湖云丝柳抹，频经山雨锦苔滋。宜书宜画还宜绣，取次安排消永昼。笋香茶味足清娱，镜中诗里从消瘦。
渡江中流作歌
作者：朱清远
朝代：清

吾乡钱唐江水绿，深或及寻浅一掬。扁舟曾作严陵游，照影中流波绉玉。大江今日放楼船，洪涛无岸包长天。风帆瞬息百馀里，飞行绝迹如飞仙。咫尺妖氛缠北固，铁骑水犀都却顾。愤深郎主枌榆乡，亲看发竖冲冠怒。南宋当年战两雄，此江有女在军中。输他桴鼓能亲执，坐想英姿起敬恭。
游韬光寺
作者：朱清远
朝代：清

万山环拜人，人出万竹上。湖绿江光白，海气黑漭荡。回顾所来径，苍翠列步障。绝胜理安寺，松巅游目放。何况住小楼，奚数浮画舫。流览尚未足，逸兴盘空王。仙台上一层，寰瀛彻万状。
秋湖泛月歌
作者：朱清远
朝代：清

疏星落落银河空，纤云碧宇盘秋容。湖光月光一气化，双舻呕轧摇烟中。莹然一镜玻璃豁，千山倒涌千芙蓉。中流照影影溶漾，心胆魂魄都玲珑。两鬓幽兰花怒放，露华微浸芳磬浓。萤点晦明水纹逗，柳阴淡荡风力慵。晚荷夜香转清绝，天香傥共飘璇穹。微尘大千界远隔，清气卅六天应通。珊珊顿欲翥仙骨，广寒即此疑仙宫。独惜冷泉亭咫尺，隔山未得洄溯从。不然乘兴遂幽讨，梯云直上飞来峰。秋心上诉嫦娥下，携我入月凌罡风。却从月中看湖月，定如玉泉一掬青濛濛。